text:
MAUDI A PAKADA, ILOKANO TI ULTIMO ADIOS: PATARUS
ULTIMO ADIOS/ MAUDI A PAKADA
Ni Dr Jose P. Rizal
Inyulog ni A. Solver Agcaoili
1.
Agpakaadakon, o Ili, dagat’ init a tangkayag
Perlas tataaw iti daya, Eden awanan raniag!
Naliday a di maiyebkas, itedko kenka ‘toy biag,
Koma ta narayrayray, nasadsadiwa, naim-imbag,
Kenka idaton nga ingget regget, sayaat ti banag.
2.
Iti pagbabakalan, iti rinnapok a nakaro a dangadang
Dadduma iteddat’ biag di agduadua awan sanaang
Iti amin-amin a disso, addaan sipres, laurel wenno awan
Pakadusaan man, panag, sinnupring dissot’ pakamartiran
Padapada amin no dawaten taeng, daga a nakaiyanakan
3.
Pumusayak a makasaksi rugi ti marismaris a tangatang
A mangiwaragawag iti aldaw kalpasan sipnget kaltaang
No kasapulam ti tayengteng a mangtinat’ silnag ti rabii
Ibukbokmo ti darak ket iti rumbeng unay a kanito, iwarsi
Ken iti iking daytoy ket anninaw kaiyyanak a lawag ibursi!
4.
Dardarepdepko, idi maysaak pay nga agtutubo,
Dardarepdepko, agkabannuagak ket narungbo,
Ket makitaka, sika a Gameng iti baybay iti Daya,
Nangisit a matam namaga, tangig muging awan duma
Awanan rupanget, awanen buribor, awanan mansa.
5.
Ti reggetko iti daytoy a biag, ingget bara a paggaayat,
O sika! Ipukkaw ti kararuak kenka iti inta panagsina;
O sika! Nagsam-iten ti pumusay tapno mabukelka;
Mapadsoak tapno agbiagka, iti babat’ langit nga agpakada,
Ket iti mistiko a dagam ditoyak nga awan-ressat aginana.
6.
No iti rabaw ti tanemko makariknkantot’ pul-oy,
Kadagiti narukbos a karuotan ket maysa nga apuy,
Ipanmo koma kadagiti bibig ket agkan kararuak,
Ken iti nalamiis a tanem, iti muging ket mariknak,
Darang ti angesmo, ken ti ayamuom ayat kaniak.
7.
Palugodam koma a ti naumbi a sinlag ti bulan agpakita,
Palugodam bigat itedna kaniak apagsayud lawag agsapa,
Iti arasaas bay-am a ti angin sennaay iti tanem ipeksana,
Ket no adda maysa a tumatayab iti krusko nga agbatay,
Palugodam nga agdayyeng maysa a samiweng ti kappia.
8.
Palugodam a ti umap-apuy nga init alimuom italawna
Ket kaduana ti regget agsubli ti law-ang a sisasadia;
Palugodam a ti pagayam aglua iti ipapatay a nasapa;
Ket kadagiti naulimek a malem iti panangikaragda kaniak,
Iyararawannak, O, Ina a Daga, ta iti Namarsua aginanaak.
9.
Iyararawam, O Ili, amin a naidasay nga awanan gasat,
Amin dagiti di maipeksa a ranggas ket nagdaliasat;
Amin a kakaasi nga inna nga iti pait ket agdungdung-aw;
Amin nga ulila, balo, balud a ti panagsagaba di pimmanaw,
Ken iyararawam met a makitam salakanmo di am-amangaw.
10.
Ket no ti nasipnget a rabii sallukobannat’ lugar-ni-dasay,
Ken dagiti laeng minatay ti nabati nga agbambantay,
Dimo singaen ti inda panagulimek, ti misterio ni patay:
No matimudmo dagiti aweng ti sitara, kas ti salteria,
Siak daytoy, ipatpateg nga Ili, siak kenka ti agkankanta.
11.
Ket no awanton ti makalagip iti disso daytoy tanem,
Awananen iti krus wenno batonlagip a panglasin,
Palugodan nga araduen, iwarakiwak a kas rumbeng
Ket ti dapok nga iti kaawan ket makita pay laeng,
Bay-an nga agbalin a tapok mangarpaw kadagaanen.
12.
Iti udina awan ania manna no siak ket ita lipatem;
Ti atmosferam, dagiti tangatang, tantanap kisapem;
Ta agbalinakto a naregta a musika iti panagdengngeg:
Ayamuom, lawag, maris, arasaas, kanta, anil-il nauneg,
Dagdagulliten dagitoy ti anag ti pammatik a nabaneg.
13.
Ilik nga id-idoluek, sika a nakaro a pakailaak,
Patgek a Filipinas, kenka ti maudi a pakadak;
O, imdengam ta ibatik amin: dadakkelko, ayatko,
Tundak disso awan adipen, sinandadaulo, berdugo
Sadiay pammati di mangettel, Dios isuna ti reino.
14.
Agpakadaakon nagannak, kakabsat mangipatpateg,
Pagayam iti kinaubing, iti taeng nga ita ket malbeg;
Agyamankayo ta itan ket aginanaak aldaw ni tellaay;
Innakon, dimmiro a baniaga, gayyem a ti dana nangrayray;
Kadakayo amin agpakadaakon; panaginana met ti ipapatay.
No comments:
Subscribe to: Post Comments (Atom)


c: text/html

text:
MAGSINGAL, Ilocos Sur – Nakaeskor manen ti kapolisan iti kampaniana maikontra iti droga ken loose firearms kalpasan a nagpositibo ti search operation nga insayangkatda iti balay ti maysa kadagiti akusado iti pammaltog sadiay Sitio Baybayabas, Barangay Maas-asin ditoy nga ili idi parbangon ti Pebrero 9.
Nadegdegan ti kaso ni Alfredo Ullero y Racho, 52, naasawaan, mannalon, agsipud ta saan laeng a droga no di pay paltog ken balbala ti nakumpiska iti pagtaenganna iti nadakamat a search operation ti kapolisan.
Nakakumpiska dagiti operatiba iti balay ni Ullero iti maysa a Cal. 45 pistol NORINCO nga addaan serial no. BA32202-11-246 PA 11; maysa a magazine assembly para Cal .45; 5 a bala para Cal .45; 35 bala para Cal 5.56mm; 2 heat sealed plastic sachets a nagkarga iti mapapati a shabu; maysa a plastic sachet a nagkarga iti puraw a banag; improvised tooter; improvised scooper; getteng; ken narolio nga aluminum foil.
Imet dagiti operatiba ti Search Warrant No. 06-16 a pinirmaan ni Judge Mario S. Domingo ti MCTC, Magsingal-San Juan, Ilocos Sur a napetsaan Pebrero 5, 2016 idi insayangkatda ti panagsukisok iti balay ni Ullero.
Sumangsango ni Ullero iti kaso nga attempted murder nga addaan piansa a P120,000.00 ken frustrated murder nga addaan piansa a P200,000.00 a naipababaen iti Criminal Case Nos. 3030-K ken 3031-K nga inyisio ni Judge Nida Bringas Alejandro ti Regional Trial Court Branch 24, Cabugao, Ilocos Sur.
Nakalista pay ni Ullero kas Top 9 iti Sibat Target ti Magsingal police station.
Inaresto pay dagiti polis ni Delicio Ullero y Racho, 46, naasawaan, barangay councilman ken residente met laeng iti nadakamat a lugar babaen ti bileg ti arrest warrant nga inyisio ni Judge Alejandro mainaig dagiti kaso nga attempted ken frustrated murder a nakaikasuan ni Alfredo Ullero.
Naipan ni Alfredo Ullero ken dagiti nakumpiska iti balayna iti opisina ti CIDG idinto nga iti police station ti nakaipanan ni Delicio Ullero para iti umisu a dokumentasion ken disposision.#

robotstxt: allowed

filter: keep


text:
FLOATING CANDLES. Iti sikigan ti simbaan ti Sinait, Ilocos Sur, adda nadumaduma ti marisna a kandela a mabalin a gangtan nga ipatapaw iti danum bayat ti panangitanamitim ti maysa a kararag para iti pagimbagan ti pamilia ken ipatpateg ti biag, kas iti inaramid da Dr. Daisy Joy Espejo ken ni Monique nga anakna idi simmuknalda iti simbaan ti Sinait kas paset ti a Visita Iglesia idi Huebes Santo. Mapapati a milagroso ti imahe ni Hesukristo a naikabil iti pedestal iti ngato ti altar ti simbaan ket reprep ti sumuknal ditoy tunggal Biernes. (Tawid News Magazine)
You are here: Home › Archive › Media › Banner Photo › News › Latest News › FLOATING CANDLES


text:
STA. CATALINA, Ilocos Sur – Iti baet a nainget a maipakpakat ti election gun ban iti probinsia, maysa a shooting incident ti napasamak iti Barangay Cabaroan, ditoy nga ili idi rabii ti Abril 6.
Iti pannakaisurat daytoy, saan pay nga ammo ti kinasiasino ti pimmaltog ken ni Basilio Rea, Jr., y Rabacal, 27, naasawaan, ken residente iti nadakamat a barangay.
Naitaray ni Rea iti St. James Hospital tapno maagasan. Nagsagrap ti biktima iti dua a sugat iti abagana.
Kas maibatay iti police journal, idi agarup 11:13 ti rabii ti nadakamat a petsa, yur-uray da Rea ken dagiti kakaduana a pakaibilangan da Michael Bryal Padua y Valledor, 24, naasawaan; Hernan Tabut y Apolinar, 33, baro; ken Barangay Kagawad Mon Irel Petate y Labuni, 25, naasawaan, residenteda amin iti Barangay Cabigbigaan, Sto. Domingo, Ilocos Sur ti meriendada idi mapasamak ti krimen.Segun ken ni Petate a nakatakder iti asideg ti ridaw, nakitana ti maysa a motorsiklo a nagsardeng iti akinlaud a paset iti asideg iti ruangan ket dimsaag ti drayber a nakaaruat iti nangisit a t-shirt, short pants ken helmet sa mapapati nga immuneg iti paraangan.
Pinakaammuan ni Petate ni Rea mainaig iti sumungsungad a sangaili.
Rimmuar ni Rea iti balay ngem kellaat a pinaltogan ti suspek iti sumagmamano a beses sa naglibas a nagpaabagatan a direksion a nakasakay iti Yamaha Mio a motorsiklona.
Maysa a cal. 45 ti mapapati a naaramat iti pammaltog kas maibasar iti uppat a kapsula ken maysa a buli a narekobre iti crime scene.
Nangiwayat ti polis iti hot pursuit operation maikontra iti suspek ngem saandan a nasapulan.
Saan pay nga ammo ti motibo ti pammaltog.#


text:
Malungon, Sarangani
Ti Malungon ket maysa a primera klase nga ili ti probinsia ti Sarangani iti Filipinas.
Dagiti baranggay[urnosen | urnosen ti taudan]
Ti Malungon ket nabingbingay a politikal iti 31 a barbaranggay.[2]
- Alkikan
- Ampon
- Atlae
- Banahaw
- Banate
- B'Laan
- Datal Batong
- Datal Bila
- Datal Tampal
- J.P. Laurel
- Kawayan
- Kibala
- Kiblat
- Kinabalan1
- Lower Mainit
- Lutay
- Malabod
- Malalag Cogon
- Malandag
- Malungon Gamay
- Nagpan
- Panamin
- Poblacion
- San Juan
- San Miguel
- San Roque
- Talus
- Tamban
- Upper Biangan
- Upper Lumabat
- Upper Mainit
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Sarangani". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 30 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Sarangani". Datos ti Populasion ti Ili. Dibision ti Panagsukisok ti LWUA. Naala idi 21 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
BANTAY, Ilocos Sur – Naminsan pay a napaneknekan a no adda kooperasion dagiti agindeg, malapdan ti pannakaisayangkat dagiti illegal nga aramid.
Gapu iti tawag iti telepono manipud iti maysa nga agindeg, nalapdan dagiti polis ditoy ti pannakaisayangkat ti illegal a panagkalap iti Abra River a sakup ti Sitio Rosetes, Barangay Paing ditoy nga ili iti rabii ti Pebrero 1, 2011.
Nagresponde dagiti elemento ti nasao a police station iti nasao a lugar tapno monitorenda ti report ket nasalamaanda idi agarup alas 4:00 ti parbangon ti Pebrero 2 ti grupo dagiti mangngalap iti nasao a karayan.
Ngem makadlaw dagiti mangngalap ket nagtatarayda a naglibas.
Nabati dagiti suspek dagiti ramramitda a pakaibilangan ti pito a bamboo sticks nga steel ti murdongna a nakabitan iti iket, maysa a motolite battery, maysa nga improvised inverter a pagtaudan ti elektrisidad, uppat nga improvised fishnet ken dua a head flashlight.
Nabati pay dagiti mangngalap ti dua a baka ken dua a karison a naglugananda.
Nabigbig dagiti suspek a da Jimmy Lucas y Bueno, 45, naasawaan ken Ardy Tamo, agpada a residente iti Barangay Raois, Vigan City.
Nangiwayat dgiti polis ti follow-up operation ngem dida nasapulan dagiti suspek.#


text:
Sarita ni Salvador A. Espejo
Maikapat a paset
INSALAYSAY ni Jojo ti napasamak. Alas nuebe idi umulog ni Misis Artates iti balayda. Isu ti nagmaneho iti nangisit a kotsena. Immuneg iti Farmer’s Mart. Maysa nga oras iti pagtagilakuan. Idi rummuar, naruay ti karga ti carriage nga isu a mismo ti nagiduron agingga iti asideg ti nakaiparkingan ti kotsena. Naglugan iti kotsena ket deretso iti sanguanan ti Joy’s Garments
Kalpasan ti maysa nga oras, nagbalaw ni Jojo. Simrek iti pagdaitan. Awanen ni Misis Artates! Iti panagusisa ni Jojo, natakuatanna nga adda ruangan iti likudan ti pagdaitan. Dita la ketdi ti nagnaan ni Misis Artates.
Nagsalsaludsod ni Jojo iti pagdaitan no sukida ni Misis Artates. Ngem kinuna ti manedier a dina am-ammo.
“Nasiglat daydiay a babai,” nakuna ni Jojo. “Ammona a libasan ti mangsursurot kenkuana!”
“Ha! Ha! Ha! Ti kunam ketdi ket naglatikan,” insutil Ni Rick. “Nadlawan la ketdi ni Mrs. Artates a sursurotem.”
“Suspetsak a nasanay a kasta ti ar-aramidenna!”
Segun ken ni Joho, alas dos iti malem idi sublien ni Lilibeth ti kotsena. Nagderetso iti balayda. Saanen a rimmuar.
“Awan, naglatikan,” inkantiaw ni Rick. “Inton bigat, agsinnukatta. Sika ti mangtunton no sadino ti pagnaedan ni Robert ket siak met ti mangsurot ken ni Mrs. Artates.”
KINITA ni Rick ti relona. Alas nueben. Nagsakuntip. Awan sa manen ti ganabenna. Tallon nga aldaw a di rimmuar ni Misis Artates.
Pagammuan, immaweng ti selponna. Ni Rudy Quespo.
“Natuntonakon ti pagtaengan da Misis Artates – iti Zone 5, Bantay, Ilocos Sur.”
“Ania pay ti naduktalam?”
“Negosiante ti amana, maysa a Jaime Antolin. Adda kinasosiona dita Manila. Kumpirmaak pay no sino. Ngem nabangkrap ti negosiona. Ammomon no malaokan ti negosio iti sugal ken babai, awan ti pagtungpalanna no di manabtuog.”
“Kasta met ti nadakamat diay assettayo. Nailumlom iti utang ti ama ni Misis Artates. Ngem inalaw ti kasosiona kadagiti nakautanganna.”
“Ha, kasano a naammuam dayta?” nasdaaw ni Quespo.
“Ania pay ti naduktalam?” sinaludsod ketdi ni Rick.
“Pimmusay ni Antolin, agarup tallon a tawen ti napalabas. Nagpasiudad ni Misis Artates ket ditan Manila a nagindeg manipud idi. Saanen a pimmasiar pay ditoy Bantay, Ilocos Sur.”
“Damagko nga adda kaayan-ayatna dita,” kinuna ni Rick.
“Hustoka, padre. Romeo Alabastro ti naganna.”
“Adda pay la komunikasion iti nagbaetanda?”
“Idi damo pay ni Misis Artates iti siudad, nagsursurat ken ni Romeo. Ngem dua a tawen itan nga awanen ti komunikasion iti nagbaetanda.”
“Awanen ti sabali pay a naammuam?”“Pangrugian la dayta, padre. Itay napan a bulan, kellaat a nagpayalis ni Romeo iti pagtrabahuanna. Adda ita dita Manila. Agtrabtrabaho iti maysa a bangko.”
Limtaw ti sawaw a sagawisiw ni Rick. Umun-uneg ti misterio!
“Ammom ti adresna ditoy?”
“Saan. Ngem agtrabtrabaho ita iti Metro Manila Banking Corporation. Madama a kumkumpirmarek no ania a sanga ti MMBC ti pagtrabahuanna.”
“Okay, makaammoakon ditoy. No adda napateg a maduktalam, tawagannak a dagus.”
“Ok, you’re the boss!” kinuna ni Quespo.
Dinagdagus ni Rick nga iniddep ti cell phone idi mataldiapanna a nailukat ti ridaw a kumamang iti minuyongan da David Artates. Rimmuar ti nangisit a kotse. Limmabas iti nakaiparkingan ti lugan ni Rick. Ni Lilibeth Artates ti nagmaneho.
Pinagandar ni Rick ti kotsena ket sinurotna ti nangisit a kotse. Tinaldiapanna ti oras iti pungupunguanna: alas dies iti bigat.
Tinarengteng ti sursurotenna a kotse ti Magallanes. Binay-an ni Rick a simmukot ti dua a lugan iti nagbaetanda tapno di makadlaw ni Misis Artates.
Nagsilaw ti traffic light iti nalabaga. Nanindi ni Rick bayat ti panagurayna iti panagbaliw ti silaw.
Inruarna ti napuskol nga asuk iti agongna.
Nagsindi ti berde a silaw. Pinataray ni Rick ti luganna ta nagpakannigid ti sarsarunuenna a nalabaga a kotse.
Nagsikko ti sursurotenna iti makannawan sana pinanurnor ti Libertad Street. Madamdama, nagmenor ti lugan sa nagparking iti sanguanan ti Farmer’s Supermart. Dimsaag ni Misis Artates ket simrek iti uneg ti pagtagilakuan.
Nagtalangkiaw ni Rick. Awan ti makitana a bakante a pagparkingan. Inlabasna ti kotsena sana impaigid iti sakbay ti krosing.
Dimsaag ni Rick ket nagsubli iti Farmer’s Supermart. Immuneg. Winawananna ni Misis Artates.
Awan a makitana.
Napan iti paglakuan iti nateng. Awan ti sapsapulenna.
Nakaanges iti nalukay idi mataldiapanna ni Misis Artates iti karnean. Adda idurduronna a kararit. Ngem awan pay karga ti carriage.
Adda limmabas a seksi a babai. Nagmayat ti panagindayon ti patongna ket saan a nalapdan ni Rick a di insurot ti panagkitana. Idi kumita iti karnean, awanen ni Misis Artates.
Impalawlawna ti panagkitana amangan no adda laeng daytoy iti asideg. Ngem talaga nga awan.
Linawlawna ti karnean. Awan a makitana ni Misis Artates. Mapan koma iti paglakuan kadagiti delata idi nataldiapanna ti kararit a naipaigid iti sikigan ti ridaw. Arintarayen a rimmuar. Nakitana ti sikigan ni Misis Artates a limmugan iti taksi.
Nataldiapan ni Rick ti sumungad a taksi. Nagsenias sa timmaray a sumabat iti lugan. Ngem kellaat a napukawna ti balansena idi nakadungparna ti maysa a lalaki nga agdardaras a sumrek iti pagtagilakuan.
“Sori, ‘adre, di ko sinasadya,” nagpadispensar ti lalaki.
“Walang anuman, ‘dre,” insungbat ni Rick idinto a nagdardaras nga immasideg iti nagparada a taksi. Ngem addan dua a lalaki a nakauna a limmugan.
Kasla naidarekdek a bambanti ni Rick iti bangketa bayat nga insursurotna ti panagkitana iti likudan ti taksi a nagluganan ni Misis Artates. Nakitemna laengen ti bibigna idi nagsikko ti taksi iti kannawan sa nagpukaw iti imatangna.
(Adda tuloyna)


text:
Asido
Ti maysa nga asido (manipud iti Latin acidus/acēre a ti kaibuksilanna ket naalsem[1]) ket kimiko a sustansia a ti solusion ti danumna ket nailaslasin babaen ti naalsen a nanam, ti abilidad a mangbaliw ti nalabbasit a litmus, ken ti abilida nga agtignay kadagiti base ken dagiti dadduma a metal (kasla ti kalsio) tapno mangporma kadagiti asin. Dagiti solusion ti danum dagiti asido ket addaan ti pH iti basbassit ngem 7. Ti ab-ababa a pH ket kaibuksilanna ti nangatngato a kina-asido, ken isunga ti nangatngato a konsetrasion dagiti hidroheno nga ion iti solusion. Dagiti kimiko wenno dagiti sustansia nga addaan iti tagikua iti maysa nga asido ket makunkuna nga asidiko.
Dagiti nagibasaran[urnosen | urnosen ti taudan]
- Listaan dagiti kapigsa dagiti kadawyan nga asido ken dagiti base
- IUPAC Gold Book – asido
- Zumdahl, KImika, Maika-4 nga Edision.
- Ebbing, D.D., & Gammon, S. D. (2005). Sapasap a KImika (Maika-8 ed.). Boston, MA: Houghton Mifflin. ISBN 0-618-51177-6
- Pavia, D.L., Lampman, G.M., & Kriz, G.S. (2004). Organiko a kimika tomo1: Organiko a kimika 351. Mason, OH: Cenage Learning. ISBN 0-7593-4727-1


text:
VIGAN CITY – Lima manen a prangkisa dagiti traysikel ti inrekomenda ti comittee on public utilities a makansela iti naudi a session ti sangguniang panlungsod ditoy siudad.
Segun ken ni Konsehal George Villanueva, iti bulan ti Hunio ken Hulio 2013, tallo a prangkisa ti traysikel iti Vigan ti makansela, maysa iti Caoayan, ken maysa iti Sta. Catalina agsipud ta saan a pinabaro dagiti akinkukua kadagitoy, dua a bulan kalpasan ti panagpasoda.
Kas sungbat ni Villanueva iti query ni Konsehal Constante Benzon no mabalin dagitoy tricycle owners ti agapela, kinunana a dagiti prangkisa ket pribiliheo, saan a kalintegan, a maipapaay kadagiti constituents ket kasapulan a suroten dagiti rules and regulations mainaig iti operasionda.
“No saanda a sumurot iti paglintegan ken regulasion, awan ti alternatibotayo no di kanselaren ti prangkisada,” inlawlawag ni Villanueva iti sangguniang panlungsod a ni Vice Mayor Lourdes Baquiran ti nag-preside.
Inadaptar ti sangguniang panlungsod ti nasao a committe report.#


text:
SAN VICENTE, Ilocos Sur – Maysa a masuspetsa a drug pusher ti naipilaan iti kaso kalpasan ti pannakakumpiska iti pagtaenganna kadagiti bala ti paltog ken ramit ti maiparparit a droga.
Napilaan iti provincial prosecutor’s office itay Agosto 7 ni Benjamin Encarnacion, 52, residente iti Bayubay ditoy nga ili iti kaso a panaglabsing iti RA 8294 kalpasan a nakumpiska dagiti polis kadagiti balbala ti paltog ken drug paraphernalia bayat ti search operation nga insayangkatda iti pagtaenganna.
Nakaala ti nagtipon a bunggoy ti CIDG ken dagiti polis ditoy iti balay ni Encarnacion iti pito a bala para iti cal. 45, maysa a bala ti gauge 12 shotgun, 1 a kapsula iti gauge shotgun ken shabu paraphernalia.
Sinaksian dagiti barangay officials ti Bayubay ti nasao a panagsukisok iti pagtaengan ni Encarnacion.#


text:
VIGAN CITY – Dua a lalaki ti inaresto ti polis idi rabii ti Agosto 7 gapu iti mapapati a panagikutda iti droga.
Napilaan iti kaso a panagsalungasing iti RA 9165 iti city prosecutor’s office da Samuel Obrero y Paranada, 32, baro, ken ni Balbino Roc y Tadeo, 45, naasawaan, agpada a residente iti Barangay Taleb, Bantay, Ilocos Sur.
Segun iti report, madama ti panagpatrolia ti SWAT ken Alert Team ti Vigan babaen ti direkta a superbision ni COP Supt. Elpidio R. Nartatez idi makitada ti maysa a tricycle a nakaparada iti Rizal St., Barangay IV, nga adda nakalugan a dua a lalaki.
Idi umasideg dagiti polis, mapapati nga adda impalladaw ti maysa kadagiti suspetsa ket idi piduten ni PO3 Chester Dandin, natakuatanna a napagango a bulong ti marihuana ti naglaon iti bassit a cellophane.#


text:
Friday, January 13, 2017
DIPUTADO SAVELLANO, BIMMISITA DITOY LGU-CABUGAO
Cabugao, Ilocos Sur – Bimmisita ni Congressman Deogracias Victor B. Savellano, First District, Ilocos Sur ditoy LGU-Cabugao ket naaramid ti consultative meeting kadagiti Opisiales ti Barangay ken dagiti Opisiales ti Ili iti SB-ABC Building iti Enero 13, 2017.
Nakitaripnong dagiti Opisiales ti Gobierno Munisipal nga idauluan ni Mayor Josh Edward S. Cobangbang iti ili a Cabugao, Ilocos Sur iti nadakamat a miting ken panagbisita iti agpampanday-linteg. # (Web In-Action)
Posted by Bayan ng Cabugao, Ilocos Sur at 2:49 PM
Subscribe to: Post Comments (Atom)


text:
STA. MARIA, Ilocos Sur -Nalasatan ti maysa a lalaki ti patay iti baet ti namin-adu a daras a panangpaltog kenkuana dagiti nangtambang.
Nainaganan ti biktima a ni Florencio Dangli y Dandoy, 50, residente iti Barangay Subadi Norte, Burgos, Ilocos Sur. Saan a nabigbig dagiti nanggandat iti biagna.
Iti inisial nga inbestigasion ti polis, daldaliasaten ti biktima ti provincial road a dumalan iti Reyes Cemetery iti Poblacion Sur ditoy a nakalugan iti XRM Honda nga addaan plaka OE-3015, idi kellaat a nagparang dagiti saan a nabigbig a suspek manipud iti kannigid a paset ti kalsada sada pinaltogan ti biktima iti namin-adu a daras.
Napuntaan ti kannigid nga ima ken luppo ken nasapgid ti lapayag ti biktima ket naitaray iti Reyes Clinic and Hospital para iti panakaagasna.#


text:
VIGAN CITY– Nasurok a 20 a wangwang ti kinumpiska dagiti operatiba ti Vigan City Traffic Management Office manipud kadagiti nadumaduma a lugan a simrek ditoy siudad itay nabiit.
Naammuan ken ni SPO4 Fernando Quebral, hepe ti nasao nga opisina a nasuroken a 20 dagiti wangwang a kinumpiskada kadagiti nadumaduma a lugan a simrek ditoy siudad kas paset ti panangipatungpalda iti awag ni Presidente Benigno “Noynoy” Aquino a pannakaiparit iti saan nga autorisado a pannakausar ti wangwang kadagiti luglugan.
Kinuna ni Quebral nga imbilinnan kadagiti traffic aides ti panangsiput ken panangkumpiskada kadagiti amin a nainstolar a wangwang kadagiti amin a pribado a luglugan a sumrek iti Vigan City.#


text:
Pagsasao a Bima
Ti pagsasao a Bima, wenno Bimanes (Bima: Nggahi Mbojo, Malayo: Bahasa Bima) ket ti maysa a pagsasao nga Austronesio a naisasao iti akindaya a kagudua ti Isla Sumbawa, Indonesia, a makibinningay kadagiti agsasao iti pagsasao a Sumbawa. Ti teritorio ti Bima ket mairaman ti Peninsula Sanggar, nga ayan idi a naisasao ti awanen a Papuano a pagsasao ti Tambora.
Dagiti nagibasaran[urnosen | urnosen ti taudan]
- ^ Bima iti Ethnologue (Maika-18 nga ed., 2015)
- ^ Hammarström, Harald; Forkel, Robert; Haspelmath, Martin, dagiti ed. (2017). "Bima". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.
Dagiti silpo ti ruar[urnosen | urnosen ti taudan]
- Addaan ti Paradisec ti urnong iti nawaya a panagserrek kadagiti rekording ti Bima manipud iti klase ti dokumentasion idi 2005, ken dagiti pay sangkabassit a rekording manipud kenni Robert Blust.
- Addaan pay ti Kaipuleohone ti maysa a nawaya a panagserrek iti urnong ti material ni Robert Blust amairaman ti rekording ti Bima.


text:
“Apay a nagadukayo manen a napan nag-field? Dua la ti mapan, kunak la ngaruden. Ita nagadu toy pa-imburseyo? Apay, di la sinuktan ta ininterbioyon ta pinagpleteyo ket makita met iti TV ta rupana?” impasabat manen ni Memong iti news team iti naminsan a panagdakiwasda nga agala iti damdamag.
“Napanak, sir, ta uray isu la a maisurat iti Boses ti Norte a pagpapaayantayo kas news syndicate. Para met la iti estasion ti ar-aramidek. Bilin met ni manager nga ituloyko latta ti agsurat,” naalumanay a sungbat ni Milo .
“Dimi met a mabalin a pasukatan ti pletemi kadagiti papananmi a tattao ta rebbengen met ti estasion ti mangigasto iti news team,” kunana met ni Poldo.
“Nakagasgastadorkayo! Nagadu a papare-imburseyo.”
Saanen a nakapagteppel ni Milo. Kinautna iti bolsana ti selponna. “Tapno dimo kuna a salawasawak, basaem toy text ni manager. Sakbay a rimmuarkami, nagpakadaak nga immuna kas rebbengna ta isu ti boss ditoy opisina. Maysa pay, kanayonmo met a pasukatan ta gasolina ti luganmo. Adda kenkan, Mang Memong, no ni manager a mismon ti pagpare-imbursesanmin.”
“Ay, saanen. Modtoyen ta nagkuntaram ta itedkon,” siniggawatnan ti papel ken ni Milo ket tumanabutob a napan iti kaha tapno sukatanna ti plete dagiti nagfield.
Nagiinnisem met dagiti tinallikudan ni Memong ta nakitada ti ipupuraw ti nalitem a bibigna itay ipakitada ti text ti manager.
“Agbalayto la ngata ti dara iti utekna,” inyarasaas ni Mikiong. Dagus met nga impakuros dagiti kakaduana ti tammudoda iti bibigda ta adda iti asidegda ni inhiniero Ogie Diaz. Kasla ngamin showbiz tsikadora iti telebision daytoy no maipanggep kadagiti maipalapayag kenkuana a nangsuspetsaan pay ketdi ti nagresign idi dianitor nga adda sabali a “widawidna”.
Bigat ti Biernes. Maudi manen nga aldaw ti trabaho ngem saan latta a pinalabas daytoy ti “maikadua” a manager. Apagserrek pay laeng dagiti dua a cameraman, inaritaktakna idan iti sermon. Kasla opisial ti Phil. Army ti kumpas dagiti purked a ramayna idinto a kasla biktima ti hazing ti langa dagiti cameraman.
“Asino ti nangala kadaytoy?” impakitana ti footage.
“Siak, sir,” kinuna ni Ferry.
“Talaga a saanmo nga ammo ti napintas nga anggulo? Kasanoka a nagbalin a cameraman?”
“Dua a camera idi ti nausar, bosing Memong, isu nga agsabalida iti anggulo. Sa ni manager ti nangipuesto iti dayta nga anggulo,” insampitaw ni Poldo.
“Ket isuroyo a. Apay, gapu ta manager, diyo maibaga ti kamalina? Ti man la ngata butbutengyon.”
Nagkinnita dagiti dua sada nagkinnidday iti nalimed.
“Maikadua, apay a nakiray dagitoy a rinetratoyo?”
“Ket no maikasangapulon san a patong dagita, bosing…”
“Diyo la imbagan ta gimmatangtayo iti baro. Ni pay met nga’d gobernador ti ininterbioyo.”
“Ay sus, bosing, am-amang pay nga imbagami a kasapulan ti baro a DV tapes. Naaprobaran metten a nabayag ti pondotayo para kadagiti kasapulan ti news team ngem awan pay met uray nikel nga inlanadyo,” kinuna manen ni Ferry.
Kasla nasullatan iti bukel ti santol ti karabukob ti butiog nga assistant manager iti kinuna ni Ferry. Kimmaro ti misugsog ti siguden a nasidunget a panagruprupana. Masiluan itan ti sungona.
“Basta kayatko a napintas dagiti kuhayo, nalawag?” sinipatna ti nagbukel a lamisaan.
Imbes a sumungbat dagiti dua, timmalikuddan a nangpidut kadagiti kamerada. Binay-andan ti panagngiwatngiwat ni Memong. Kunkunada pay ketdi iti panunotda a no maatake kadagita a kanito, dida la ketdi arayaten.
Pati dagiti estudiante a mapan ag-OJT iti estasion, saan a palabsen ni Memong. Talaga a kasla kurang ti aldawna no di agunget. Kas man la magangganasan iti uray la nga no makakita iti kumkumpes iti sanguananna. Phobopilia, kunadan sa iti kasdiay a sakit.
“Good morning, sir!” inkablaaw ti OJT.
“Itaka laeng? Ania ti orasen?” Ngimmato a dagus a 180 over 100 ti presion ti darana apaman a nakitana ti OJT.
“10:30 sir.”
“Ket?”
“Adda ngamin praktismi itay iti stage play, sir, isu a naladawak.”
“Ania ti kayatmo a sawen piningpiningem ti orasmo ditoy estasion? Diak ikonsidera nga orasmo daytoy. Immayka pay laeng, di ka pay la naginana.”
“Mabalin met kadagiti immuna a nagtreyningak, sir. Saan met la ngamin a daytoy ti subjectko isu nga in-inutak a.”
“Ay! Basta surotem diay orasmo ditoy nga 8 to 12. La, agawidkan!”
Nagal-aludoy ti OJT a nagturong iti ridaw. Nagkikinnita met dagiti empleado.
Agtantanabutob pay laeng ni Memong uray nakapanawen ti estudiante. “Talaga a paspasali dagitoy nga OJT,” sinindianna ti sigariliona sa rimmuar.
“Kinkinse man ti dara ni besprenmon, Milo ” inkidag ni Mikiong iti writer a mangtepteppel iti ibebettak ti katawana.
“Tagari, pari, mangngegnaka ni Engr. Bitsin.”
“Bay-am man. Ibagam ketdi a surotenna ni Memong ta dinto agkudaap a dina oras iti kasta a kinapungtotna.”
Bigla a kimmita kadakuada ti inhiniero isu a nagulimekdan.
“Apay, pinukawmo kano met tay card reader ken memory stick sika, Milo ?” sinaludsod ti manager.
“Inkabilko met dita uyosen ti kabinet, sir. Sa nabayagen a diak inusar,” insungbat ni Milo.
“Ket no us-usarem kano a personal, kuna ni Memong. Nangina daydiay isu a nasakit ti nakemko no mapukaw.”
“Bay-am ta birokek, sir. Ngem ipasiguradok kenka a saanko a maaramid ti agusar iti alikamen ti gobierno iti bukodko a pagimbagan. No usarek man dagidiay, para met laeng iti estasion ta dagiti ladawan a maisubsubmitir kadagiti pagiwarnak, nakasurat latta ti nagan toy estasion.”
Dandanin dua nga oras nga agbirbirok ni Milo. Agkalkaling-etanen. Timmulong payen dagiti kakaduana nga agsapul ngem talaga nga awan ti card reader ken memory stick. Nabukikbokdan ti amin a suli ti opisina.
“Imposible a maawan daydiay nga awan nangala iti pagiduldulinan,” kinuna ni Boni.
(Maituloyto)


text:
SALCEDO, Ilocos Sur – Maysa a dati a kameng ti New People’s Army ti pinarakapak ti dua a tao iti balayna iti Barangay Kinmarin ditoy itay nabiit.
Natayen ni Johnny Habon y Magaten, 34, residente iti nadakamat a barangay idi maidanon iti ospital gapu kadagiti sugatna iti nadumaduma a paset ti bagina.
Segun iti report, adda nangawag iti biktima ket idi luktanna ti ridaw ti balayna, pinaltogan ti di nabigbig a babai ken lalaki.
Simrek a kameng ti NPA ni Habon idi 2003 ngem nagsubli iti sidong ti gobierno idi 2004.#


text:
VIGAN CITY – Impetteng dagiti kameng ti sangguniang panlalawigan ditoy a probinsia a saan a panangsakaw iti pagrebbengan ti National Tobacco Administration ti nabuangay nga Ilocos Sur Farmers Protection Board.
Kinuna ni Bokal Ishmael Baterina a nabuangay ti Ilocos Sur Farmers Protection Board a mangmonitor iti industria a tabako tapno matulongan dagiti mannalon iti tabako ket saan a panangsakaw daytoy iti pagrebbengan ti NTA kas ibagbaga dagiti opisial ti nasao nga ahensia.
“If you try to monitor… help your constituents… if you are after their welfare, is that encroachment? I don’t think so,” kinuna ni Baterina, chairman ti committee on agriculture ti sangguniang panlalawigan.
Itay nabiit, impasa ti sangguniang panlalawigan ti maysa nga ordinansa a mangipasdek iti Ilocos Sur Tobacco Farmers Protection Board gapu kadagiti reklamo dagiti mannalon mainaig iti nababa a presio ti tabako a pinaggatang dagiti traders ken nababa a pannakagrado daytoy a produktoda.
Idauluan ti bise gobernador ti nasao a board ket agkameng ditoy ti NTA ken dadduma nga ahensia ti gobierno, non-government organizations (NGOs) ken grupo dagiti mannalon.
Ngem iti surat ni NTA Administrator Edgardo Zaragoza a naiturong iti sangguniang panlalawigan babaen ken ni Provincial Secretary Atty. Ellen D. Cabatu, kinunana a duplikasion laeng ti panagtugaw ti NTA kas kameng iti Tobacco Farmers Protection Board iti pagrebbengan nga ipatpatungpalda manipud pay idi 1959.
Iti suratna, kinuna pay ni Zaragoza a ti laeng NTA ti specialized nga ahensia a kakaisuna a nabuangay a mang-regulate iti industria ti tabako … eksklusibo dagiti pagrebbenganna ket awan ti sabali a linteg a mang-otorisar iti pannakabuangay ti sabali a unit ti sabali a sanga ti gobierno uray pay ti Department of Health, BFAD wenno Department of Trade and Industry.
Segun pay iti surat, otorisado laeng ti local government unit kas sagudayen ti Local Government Code of the Philippines a mangbukel kadagiti komite… para laeng iti basic services and facilities … daytoy a debolusion iti bileg ket saan a karaman ti panangsakaw iti responsibilidad nga inreserba ti nasional a gobierno para kadagiti specialized agencies kas iti NTA, PhilRice ken dadduma pay.
Ngem kinuna ni Vice Governor Deogracias Victor Savellano a nabuangay ti Ilocos Sur Tobacco Farmers Protection Board kas monitoring ken mangtulong iti NTA para iti pannakapasayaat ti industria ti tabako ket dapat nga ikonsidera ni Administrator Zaragoza para iti pagsayaatan dagiti agmulmula iti tabako.
Kinuna met ni Bokal Robert Tudayan a kas nabayagen nga agmulmula iti tabako, mariknana ti rigat dagiti tobacco farmers ket inyunay-unayna a nabuangay ti Ilocos Sur Farmers Protection Board tapno tumulong kadagiti padana nga agmulmula iti tabako.
Kinuna met ni Bokal Edgar Yabes a tinawen nga adu ti isyo no panagtatabako ken nupay adda mapaspasamak a tripartite agreement, awan met pagbambanaganna, isu a daytoy a tobacco board ket mangtulong, mangkita ken mangisakit kadagiti mannalon nga agmulmula iti tabako.
Kanaig daytoy, kinuna ni Bokal Pablito Sanidad, Jr. a nabuangay ti Ilocos Sur Tobacco Farmers Protection Board tapno protektaranna ti interes dagiti agmulmula iti tabako ket saanda nga amendaran iti baet ti panangrediek ni NTA Administrator Zaragoza iti panagtugaw ti idauluanna nga ahensia a kas kameng.
“No bilang agbaliw ti panunot ni Administrator Zaragoza ket mangipatulod ni Zaragoza iti pannakabagina iti Ilocos Sur Tobacco Farmers Protection Board, well and good, ngem saanmin nga amendaran ti ordinansa,” kinuna ni Sanidad.#


text:
VIGAN CITY – Pinanawan laeng apagbiit daytoy sister ti bagna iti uneg ti opisinada ngem idi agsubli, sinikuaten ti maysa a babai a mannipdut idi malem ti Septiembre 2.
Segun iti report, idi agarup ala una y media ti malem ti nadakamat nga aldaw, pinanawan ni Sister Virginia Naungayan y Quelnan, 62, Benedictine sister ti Eucharistic King ken residente iti Barangay Pantay Fatima, Vigan City, ti krema a shoulder bagna iti opisinada iti Arhbishop’s Palace ti Nueva Segovia, Nueva Segovia Street, Barangay I ket idi agsubli, awanen ti bagna a naglaon iti P1,600, maysa a Nokia cellphone ken sumagmamano a a napateg a dokumento.
Nagsawar dagiti polis ket inarestoda ni Rhona Osalvo y Reboltiado, 23, nasawaan, ken residente iti Barangay Cabaroan Daya, Vigan City kalpasan nga intudo ti maysa a saksi.
Naikustodia ti suspek iti polis para iti umisu a disposision.#


text:
CANDON CITY – Problema iti utang ken relasionda nga agassawa ti mapapati a nangiduron iti daytoy lalaki a nangkettel iti biagna.
Idi agsapa ti Nobiembre 3, nasarakan ni Eugene Ancheta, 40, agpaspasada, ti bangkay ni Bernie Pascua y Mecos, 39, naasawaan, drayber, ken residente iti Barangay Tamurong 1st, Candon City, a nakabitin babaen iti nylon cord a naigalut iti tengngedna.
Intaray da Ancheta ken ni Ronald Pascua y Mecos ti biktima iti Candon City Hospital ngem indeklara ti doktor a nangtaming kenkuana a dead on arrival.
Segun ken ni Pastor Chris Ian Rodriguez y Tolentino, Lutheran Church pastor, inkumpesar ni Pascua kenkuana a saan a makaturturog gapu kadagiti problemana iti utang ken dida panagkinnaawatan ken ni baketna nga agtrabtrabaho iti Baguio City ket kayatnan a kettelen ti biagna.#


text:
SANTIAGO, Ilocos Sur – Gapu iti agarup dua a lawas a nepnep, naapektaran ti elektrisidad iti sumagmamano a barangay iti probinsia, daytoy ti naammuan manipud ken ni Clarence Ducusin, information officer ti Ilocos Sur Electric Cooperative.
Kinuna ni Ducusin a nagawan ti silaw iti sumagmamano a barangay idiay Magsingal, Narvacan, Vigan ken maysa a barangay iti Galimuyod gapu ta adda dagiti linia ti koriente a natuangan ti kayo, natuang a poste ken bimtak a transformer.
Nupay kasta, iti pakabuklan, natalged ti koriente iti probinsia uray saan a nagsarday ti napigsa a tudo, kinuna ni Ducusin.
Impatalged ni Ducusin a nakasagana dagiti lineman ti ISECO a mapan agtarimaan kadagiti nadadael a linia ket no adda man bumtak a transformer, adda reserba nga isandida tapno maisubli iti apagbiit ti koriente. (Danny Antalan)


text:
Sarita ni Salvador A. Espejo
Maikatlo a paset
“Kasano a naammuam amin dagitoy?” nasdaaw ni Rick.
“Padre, iti propesiontayo, kasapulan nga ammotayo ti mapaspasamak kadagiti agop-opisina iti pasdektayo,” kinuna ni dela Cruz.
“Ammom ti pagdagusan ita ni Andy?”
“Damagko nga addada iti kasera ti modista. Bay-am ta pausisak. Itawagkonto kenka.”
“Agyamanak, padre,” kinuna ni Rick. Tinapikna ti abaga ni dela Cruz ket pimmanawen.
Nagsubli iti opisinana. Nagtelepono ken ni David Artates.
“Nadakamatmo a taga-Ilokos ni Misis Artates,” kinuna ni Rick. “Ania nga ili, Mr. Artates?”
“Apay? Nasken kadi iti panagimbestigam?” sinaludsod ni Artates.
“Background check, Mr. Artates. Mabalin a makatulong iti panagimbestigami.”
“Bantay, Ilocos Sur. Diak kabisado ti barangay.”
“Umdasen dayta a pangrugianmi. Nakaam-ammuam ken ni misis?”
“Kasosiok ti amana iti negosio. Pasaray ikuyogna no adda pasken iti opisinami.”
“Agsosiokayo pay agingga ita?”
“Nabangkrap ti impasdekmi a negosio. Bad investment. Nakautang pay kaniak ni Jaime Antolin iti dakkel a kantidad. Nupay kasta, pinakawankon ti utangna. Maymaysakamin a pamilia.”
“Pakabirokak ken ni Mr. Antolin?”
“Pimmusayen. To be exact, dua a tawenen ken tallo a bulan ti napalabas.”
“Agyamanak iti impormasion nga intedmo, Mr. Artates,” kinuna ni Rick. “Tumawagakto no adda developments.”
“Tawagannak iti opisinak iti nagbaetan ti alas tres, ken alas kuatro. Dinak tawagan iti balay. Diak kayat nga agsuspetsa ni Lilibeth.”
“Malagipko ketdi,” binaliwan ni Rick ti saritaan. “Pakabirokak ken ni Andy? Adda koma saludsodek kenkuana.”
Kellaat a nagturay ti ulimek.
“Mr. Mijares, diak kayat a mairamraman ni Andy iti problemami ken ni misis,” nabannayat ngem nadagsen ti balikas ni Artates.
“OKey, no dayta ti kayatmo, Mr. Artates,” insungbat ni Rick.
“Isentrom ti panagimbestigam ken ni misisko, nalawag?” intupak ni Artates ti auditibo ket uray la natitileng ni Rick.
Naapiras ni Rick ti timidna idinto a namulenglenganna ti telepono. Ania koma ti pakasairan ni Artates? Immuneg ti kuretret iti mugingna. Iti damo a panagkita, kasla simple laeng a panagimbestiga ti inawatna a trabaho. Ngem ita, panagriknana, kumplikado ti naserkanna a kasapulan iti naun-uneg a panagimbestiga.
Dina magustuan dagiti pakpakauna a naammuanna. Napatalgedan ti inkissiim kenkuana ni dela Cruz a kaarig bayad-utang ti pannakatagikua ni Mr. Artates iti asawana. Posible a linipit ni Mr. Artates ti kinasosiona nga ama ni Lilibeth iti utang daytoy ket nagsakripisio ni Lilibeth tapno maallangonna ti dayaw ti amana. No kastoy ti ramut ti pannakaasawa ni Mr. Artates ken ni Lilibeth, saan ngarud a solido ti pundasion ti kasarda.
Inayaban ni Rick ni Dollie. Binilinna ti sekretariana nga ipatulodna ti retrato ni Lilibeth Castro babaen ti e-mail ken ni Rudy Quespo iti Vigan City. Kabarkadana ni Quespo idi agbasbasada iti Criminology. Kas kenkuana, nangipasdek ni Quespo iti bukodna nga investigation agency iti Vigan City.
Inted ni Rick ken ni Dollie ti numero ti selpon ni Quespo. Classified ti numero ni Quespo. Manmano ti makaammo iti numerona.
“Ipakaammom a dagus kaniak apaman a makontakmo,” kinuna ni Rick.
“Pagbiit laeng, sir,” insungbat ni Dollie.
Madamdama, nagwengweng ti intercom. Imbaga ni Dollie nga addan iti linia ni Quespo.
“Ita man a nakalagipka, lakay,” kinuna ni Quespo. “Trabaho kadi?”
“Kasla makitkitak a nagbistrad ti agongmo a nakasaep iti kliente, padre,” inyangaw ni Rick.
“Am-ammoka manipud ulo agingga iti dapan, Rick Mijares,” kinuna ni Quespo. “Saanka a tumawag kaniak no awan ti masapulmo. Okey, ibagamon.”
“Ni Lilibeth Castro Artates dayta impatulodmi a retrato,” kinuna ni Rick. “Taga-Bantay, Ilocos Sur. Kayatko a maammuan no sino dagiti barkadana a lalaki, ti nakaayan-ayatna dita. Uray ania a masagapmo a tsismis maipapan kenkuana, ireportmo kaniak.”
“No big deal. Naglapsat a babai, siguraduek a saannak a marigatan nga agpalutpot.”
“Tawagannak a dagus no adda maduktalam nga importante, okey?”
“Namnamaem, padre, aglalo no napuskol ti itangdanmo kaniak,” kinuna ni Quespo.
“Dika madanagan, padre,” impatalged ni Rick. “Nabagas ti ipaapirasko kenka no magustuak ti maduktalam.”
“Dayta ti magustuak kenka, Rick ta ammom ti agiparabur no malanitan ta boksitmo,” kinuna ni Quespo.
Alas kuatro iti malem idi agreport ni Jojo nga imbaonna a mangpaliiw ken ni Lilibeth Castro.
“Kumusta ti lakadmo?” inamad ni Rick. Iti panangtaldiapna iti rupa ni Jojo, ammona lattan nga awan ti nasayaat nga ipadamag daytoy.
“Malas,” insungbat ni Jojo idinto nga impusotna ti bagina iti nalamuyot a tugaw iti sanguanan ti lamisaan ni Rick.
“Kayatmo a sawen, inyaw-awannaka?”
“Nasiglat daydiay a babai,” nagsakuntip ni Jojo. “Sinikapannak!”
(Maituloyto)


text:
Angat, Bulacan
Ti Angat ket maysa a primera klase nga ili iti probinsia ti Bulacan iti Filipinas.
Dagiti baranggay[urnosen | urnosen ti taudan]
Ti Angat ket nabingbingay a politikal iti 16 a barbaranggay.[2]
- Banaban
- Baybay
- Binagbag
- Donacion
- Encanto
- Laog
- Marungko
- Niugan
- Paltok
- Pulong Yantok
- San Roque (Poblacion)
- Santa Cruz (Poblacion)
- Santa Lucia
- Santo Cristo (Poblacion)
- Sulucan
- Taboc
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Bulacan". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 25 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Bulacan". Datos ti Populasion ti Ili. Dibision ti Panagsukisok ti LWUA. Naala idi 8 Agosto 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
VIGAN CITY – Sangapulo ket pito a kumakanta ti nagpabuya ditoy itay Enero 29 kas paset ti pannakai-launched ti Ilokandia Singing Idol 2008, First District.
Nupay presentasion laeng ti naipabuya, napili ti best performer manipud kadagiti agtawen iti 13-22 a singing idols a naggapu iti nadumaduma na ili iti umuna a distrito.
Kameng ti hurado ni City Councilor Audie Agdamag, ken Camille Singson, apoko ni dati a Gov. Luis “Chavit” Singson ken chairman ti Board of Judges ni Gian Carlo Magdangal, 1st season Philippine Idol iti numero uno a variety show ti GMA 7 nga SOP.
Gannuat ni Bokal Zuriel Zaragoza ti Ilokandia Singing Idol 2008 tapno makapatanor ti probinsia iti kumakanta a maisalip iti nasional a kumpetision.#


text:
VIGAN CITY – Nasurok 500 a residente ti nabenepisiaran iti naisayangkat a medical mission iti Baluarte ditoy siudad idi Pebrero 20.
Naisayangkat ti medical mission babaen ti Young Achievers and Professionals into Service (YAPIS) ken iti pannakitinnulong ti Ilocos Sur Medical Society, provincial government ti Ilocos Sur, opisina ni Vice Mayor Ryan Singson ken ti Baluatre Massage Center.
Naipaay kadagiti recipients ti libre a konsultasion, dental ken libre nga agas ken bitamina iti agmalmalem a medical mission nga indauluan ni Patricia Savellano Singson, presidente ti YAPIS.#


text:
Premio Nobel
Ti Premio Nobel ket maysa a pammadayaw a mait-ited kadagiti tao ken organisasion a nakaaramid wenno nakaduktal kadagiti naisangsangayan a sukisok, nakapartuat kadagiti naidumduma a wagas ken panglakagan wenno alikamen, wenno nakaiburay iti naisalumina ken naindaklan a benepisio iti kagimongan. Daytoy a premio ket nabuangay babaen ti testamento ni Alfred Nobel, maysa a Sueko a chemist, industrialista ken imbentor ti dinamita.
Ti Premio Nobel, a mabigbig kas kangatuan a pammadayaw iti lubong iti agdama, ket tinawen a maited kadagiti sumaganad a kategoria:
- Premio Nobel iti Pisika (kedngan ti Akademia dagiti Siensia ti Naarian a Sueko)
- Premio Nobel iti Kimika (kedngan ti Akademia dagiti Siensia ti Naarian a Sueko)
- Premio Nobel iti Pisiolohia wenno Medisina (kedngan ti Instituto ti Karolinska)
- Premio Nobel iti Literatura (kedngan ti Sueko nga Akademia)
- Premio Nobel iti Kappia (kedngan ti Norwego a Komite ti Nobel Nobel, a pusgan ti Norwego Parlamento, Stortinget)
- Banko ti Sweden Premio iti Siensia Ekonomika iti Lagip ni Alfred Nobel (kedngan ti Akademia dagiti Siensia ti Naarian a Sueko)


text:
2000
Ti 2000 ket maysa a bisiesto a tawen a nangrugi iti aldaw ti Sabado iti kalendario a Gregoriano. Ti tawen 2000 ti umuna a tawen iti maika-21 a siglo ken ti maika-3 a milenio.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
Pimmusay[urnosen | urnosen ti taudan]
Pebrero[urnosen | urnosen ti taudan]
- Pebrero 10 – Jim Varney, Amerikano nga aktor (naipasngay 1949)
Abril[urnosen | urnosen ti taudan]
- Abril 8 – Alfredo Alcala, Filipino nga artista iti komiks (naipasngay 1925)
Agosto[urnosen | urnosen ti taudan]
- Agosto 5 – Alec Guinness, Ingles nga aktor (naipasngay 1914)
- Agosto 12 – Loretta Young, Amerikana nga aktres (naipasngay 1913)


text:
Taysan, Batangas
Ti Taysan ket maysa a maika-2 a klase nga ili iti probinsia ti Batangas iti Filipinas.
Dagiti baranggay[urnosen | urnosen ti taudan]
Ti Taysan ket nabingbingay a politikal iti 20 a barbaranggay.[2]
- Bacao
- Bilogo
- Bukal
- Dagatan
- Guinhawa
- Laurel
- Mabayabas
- Mahanadiong
- Mapulo
- Mataas Na Lupa
- Pag-Asa
- Panghayaan
- Piña
- Pinagbayanan
- Poblacion East
- Poblacion West
- San Isidro
- San Marcelino
- Sto. Niño
- Tilambo
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Batangas". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 25 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Batangas". Datos ti Populasion ti Ili. Dibision ti Panagsukisok ti LWUA. Naala idi 14 Agosto 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Sarita ni Danilo S. de Guzman
Maikapat a paset
Kasla kinirog nga udang ti rupa ni Nang Filing iti pannakatiliw ti aramidna a panangibulsa iti namanteka nga adobo. Agsalsala dagiti matana kadakami nga aggagarakgak. Uray la agsisinnipat kada agkikinnuddot dagiti babbaket, ket nairayo metten ni Olan a kunam la no kumarengkeng a makidinnuron iti garakgakna. Ti sinalbag a lalakin, ket intallikudko manen ti saan pay laeng a napugsat nga eellekak.
Ania la ketdin ti mapaspasamak iti purokmi? Mapasamak uray ti saan a namnamaen a mapasamak!
“Ilaklak-amna met a, ni Kumpari Saming! Naimbag la nga ikammetna no rabii, saan mari?” ni Nang Ising ti nagtimek, ta di met la sumardengen a gumarikgik dagiti babbaket ken ni Olan.
“Isu met. Kaasi met piman ni Saming a lakayko no sisiak laeng ti makaraman iti imbag. Pagraranudan a, ti imbag, saan, Ambot?” tinaliawnak ta apagisu manen a sumangoak.
“Husto dayta kunam, Nang Filing, pagraranudan a, ti imbag. Kas ken ni Ikit Banang, napagasatan a nangabak iti hueteng, imparanudna ti imbag kadatayo, saanna nga inyimut!” nakunak.
Uray la kas karaniag ti agmatuon nga init dagiti mata ni ikitko isu a napanunotko pay a silpuan ti boladasko a kagiddan ti panangpidutko iti bassit a baso tapno tumagayak met: “Dayta a! Uray no maymaysa ti ikitko no managparanud!”
“Ala, dikay madanagan, no adda la ketdi, apay ketdin a saantayo nga agraragsak? Kukuayo ti sammigel ta kukuak met ti naimas a pulotan!” impatangad ni ikit ti kanawan a tanganna.
KABIGATANNA, Domingo. Da Uliteg Sebing, Victor, Kanor, Tomas, Ponang, ken Olan dagiti kaduak nga agtutugaw iti sanguanan ti tiangge ni Nang Ising. Ti nagmimitinganmi a mannalon idi kalman ti topiko. Napasungadanmi ni Ikit Banang.
“’Tay baraton a, kasinsin!” impasabat a dagus ni Uliteg Sebing.
“’Tay barato, ninang, ramananmi man met! Awan la ti nayonnan ‘tay pinulotanyo nga adobo ken lauya a kukod ti baboy idi kalman!” inggagarakgak met ni Victor ket nagparang dagiti dua a balitok a ngipenna.
“’Nia a barato ti ibagbagayo?”
“Nangabakka kano iti hueteng idi kalman, ninang, ket linanitam ti subsob da Nang Masang, Nang Filing ken Nang Ikka!”
“Adda met bassit a pinaghapihapimi.”
“Awan la ti nayonnan, kasinsin? Ramananmi met a! Pagraranudan ti imbag, tapno ti grasia ket kanayon nga in da bag!”
Agsaringgayad iti daga ti isem ni Ikit.
“Sigen a, ninang,” sinallabay ni Victor ni Ikit Banang sana pinekpekkel ti abaga daytoy.
“No malem. Innak ita idiay tiendaan.”
Naragsakan dagiti padak a lallaki. Sigurado la ketdi nga umatipukpok manen ti innangaw, diskusion, argumento ken kontra argumento dagiti babbaket ken lallakay iti purok. Ragragsak manen ket sigurado la ketdi a dumlaw dagiti agtutong-it ken agbibingo. Aldaw ti Domingo ita ket saan a tumapog iti talon ken bangkag ti kaadduan a pumurok, panaginana a kunada.
“Kukuayo ti sammigel ket kukuak ti pulotan! Bareng no adda oriles ta agkilawtayo! “Innak ita idiay tiendaan ta kaaduna kano ita iti lako nga oriles!” impatakder ni Ikit ti kanawan a tanganna. “Apay dagita la Haponen ti nalaing a mangan iti sashimi? Ilokanokami a mannangan iti sashimi!” imbungisngis ni Ikit.
“Ayos! Adu pay la ti wasabi idiay balay a pagsiwsiwantayo!” binagi ni Kanor.
“IPRISERMO, kasinsin, tapno dida malaes,” inyawat ni Ikit Banang ti uppat a kakasla gurong nga oriles wenno blue fin tuna ken ni Uliteg Sebing. No mano ti bilangmi a pinanawan ni Ikit, kasta met laeng ti bilangmi a nasangpetanna nga agtututtot iti sango ti tiangge ni Nang Ising. Naragsakan dagiti padak a lallaki ta pinaypayso ni Ikit ti karina.
Managparanud ni Ikit, nakunak iti nakemko, ngem bigla ketdin a nakariknaak manen iti karkarna, a kasla adda ipasimudaagna nga eksena iti masakbayan. No ania daytoy a banag, dayta ti saanko a masigurado, ngem ammok nga adda, a kas iti kinaadda ti kabalikid ti amin a banag ditoy rabaw ti daga. Managparanud ni Ikit, hu, bay-am man kadi, ta isu met ti mangparagsak kadagiti kapurokan, lalo kadagiti padak a makumikom a kumubkubukob nga agubra iti bangkag ken talon iti innem nga aldaw ken aginana met iti Domingo ken agistambay iti sanguanan ti tiangge ni Nang Ising.
Binukitkitan ni Victor ti linaon ti bay-on ni ikit nga imbaba itay ni Funtino a drayber ti traysikel a naglugananna. Dinutdotna ti maysa a katudok a binnuelos, kimmittab iti maysa nga agbubukel sana impuruak ti situtudok ken ni Olan nga agur-uray met, kimmittab met daytoy iti maysa sana impuruak met kaniak, kinittabko ti maysa a katukel ket impuruakko met ti nabatbati a maikapat a tinukel ti binuelos ken ni Kanor ket nagsasangokamin nga agkabkabukab ken mangnamnanam ti imas ken kilnet ti espesial a kankanen iti probinsia. No kastoy ngamin a kalgaw ket panagdadapil kadagiti unas ken panagaaramid met kadagiti binnuelos.
Binitbit ni ikit ti bay-onna ket nagpakadan.
Kasla di pay la mamati dagiti lallaki iti purok nga agpapulotan iti kakasla gurong nga oriles ni Ikit Banang. Ket uppat pay! Kellaat a timbog ti katayko iti panagidog ti kilawen nga oriles nga isiwsiw iti wasabi ken soy iti mugingko. Sashimi, kunam man! Ilokanokami, mannangan iti sashimi a kas kuna ni Ikit. Binandehado la ketdi ti pakaaramidan ti kilawen nga oriles a paborito ti sangapurokan. Ket dagiti ulo, bagbagis, ipus ken nagkudilan isu met ti malaokan iti pias ken sangaperper a sili a pimmasayan, imbag la nga igupen ti digona, ken pangdisimular iti ingel ti sammigel.
(Adda tuloyna)


text:
Plantilia:PAGENAMEBASE
PAGENAMEBASE
Panagusar
Daytoy a plantilia ket mangisubli iti agdama a
{{PAGENAME}} ken saan a mainayon iti ania man a panangilawlawag (teksto iti parentesis).
kas iti
{{PAGENAMEBASE}} iti panid ti
Pamilia (biolohia) mangisubi ti
Pamilia
Daytoy ket mabalin pay a mangipasa ti maysa a pagpilian a parametro ti panid:
{{PAGENAMEBASE|foo (bar)}}→ "foo"
{{PAGENAMEBASE|foo bar}}→ "foo bar"
Kitaen pay
- Dagiti baw-ing − no adda, dagiti sabali a nagan daytoy a plantilia a mabalin a mausar


text:
VIGAN CITY – Impanamnama ti kabarbaro a hepe ti polis ditoy siudad nga agserbi a dedikado ken disiplinado dagiti polis iti babaenna tapno isuda ti agbalin a modelo iti komunidad.
Impatalged daytoy ni Police Chief Inspector Maximo Taclas bayat ti ababa a panagbitlana iti turnover ceremonies a naangay itay Agosto 3 iti Vigan Culture and Trade Center ditoy.
Kalpasan ti dua tawen ken makalawas a panagtakem ni Police Supt. Maximo Torricer kas hepe ti polis ditoy, inyawatna ti puestona itay Aug. 3 ken ni Taclas, dati a hepe iti intelligence and investigation division iti provincial police office.
Ni Torricer ti mangiggem iti dati a puesto ni Taclas iti provincial police office.
Inatenderan ni City Mayor Eva Marie S. Medina, Vice Mayor Franz Ranches, dagiti city councilors a pakaibilangan da Loreto Quibilan, Henry Formoso, Lourdes Baquiran, OIC Provincial Director Police Senior Supt. Jessie Cardona, dagiti police personnel ken dagiti kakapitan ditoy siudad ti nasao a pasken.
Iti mensahe ni Torricer, inyunay-unayna ken ni Taclas nga itultuloyna ti pannakasaluad ti napintas nga imahe ti Heritage City of Vigan ken ti pannakatagiben iti urnos ken talna ditoy siudad.
Kabayatanna, nagyaman ni Cardona iti city government ditoy gapu iti suportada iti kapolisan kangrunaanna i komunikasion, transportasion, ken armas.


text:
Kategoria:Dagiti kabambantayan babaen ti pagilian
Dagiti subkategoria
Daytoy a kategoria ket addaan kadagiti sumaganad a 9 a subkategoria, manipud iti 9 a dagup.
E
- ► Dagiti kabambantayan ti Espania (1 K, 1 P)
F
- ► Dagiti kabambantayan ti Filipinas (7 P)
I
- ► Dagiti kabambantayan ti India (1 P)
K
- ► Dagiti kabambantayan ti Kazakhstan (1 K)
N
- ► Dagiti kabambantayan ti Nepal (1 P)
P
- ► Dagiti kabambantayan ti Pakistan (1 P)
- ► Dagiti kabambantayan ti Pransia (1 K, 1 P)
R
- ► Dagiti kabambantayan ti Rusia (1 K)
T
- ► Dagiti kabambantayan ti Tsina (1 P)


text:
Wikipedia:Tulong para iti midia
Adda dagiti dadduma nga artikulo ti Wikipedia a naglaon ti uni wenno mabuya a pap-papeles. Ti kaipanggepan iti daytoy a panid ket ipalpalawagan na ti panagpaay-ayam ti uni ken mabuya a pappapeles a mabirukan iti Wikipedia.
Dagiti papeles a midia ket mabalin a may-ayam iti ania man a komputer. Nupay kasta, ti komputer mo ket nasken nga addaan ti husto a software. No ti komputer mo ket saan nga automatiko nga agpaay-ayam kadagitoy a papeles no itaklam ida, makapabaelam babaen ti panagikarga ken panagikabil ti nawaya a software manipud ti internet.
Dagiti uni a papeles iti Wikipedia ket kadawyan nga agus-usar kadagiti gandat ti Ogg nga Vorbis a porma tii uni, ken dagiti mabuya a papeles ket agus-usar da ti Ogg Theora a porma. Saan dagitoy a kadawyan a maus-usar a porma ti midia, ngem dagitoy ti inusar tapno maliklikan dagiti mabalin a problema kadagiti napatente a porma, a kasla iti MP3 wenno MPEG.


text:
Komentario ni Ma. Theresa B. Santos
Ti nauneg a respetotayo iti bukodtayo a bagi ti tulbek iti saantayo a pannakaiyaw-awan iti taltaluntonentayo a desdes ti biag. Daytoy ti agserbi a kas mangtengngel kadatayo iti pannakaibuang nga agballog ti essemtayo kadagiti awis ti nainlubongan a parasapas. Iti kinawayan ti panagpidut kadagiti nagduduma nga impormasion iti gimong, nalakan ti pannakaimpluensiatayo nga aramidentayo dagiti banag a saantayo pay a napadasan, ket no nalukay ti pannakapetpettayo iti respetotayo iti bukodtayo a bagi, isu daytan ti tendensia iti pannakaibbettayo ti dignidadtayo, ket agkayawkayaw-at metten ti alinuno ti pannakaiyaw-awan.
Daytoy ti makitami a gapu no apay nga adu itan dagiti agtutubo nangruna dagiti internet-driven ti nawaya ken sexually active, nakapadas wenno ar-aramidenna ti pre-marital sex. Daytoy ti nasukisok ken impalgak ti social research unit ti University of the Philippines.
Atapenda a ti kinawaya ti new media a pagup-uperan dagiti agtutubo ti nangimpluensia iti dakkel a panagbalbaliw ti kababalinda. Iti nawaya a pannakadanonda iti ruar ti lubong nga adayon iti imatang dagiti nagannak wenno guardian ken dagiti nataengan. Babaen ti nawaya nga internet, kadagiti nagduduma a social media, dagiti selpon ken dadduma pay a nangidanon kadakuada dagiti impormasion a nangipaay iti sugsog a serken wenno padasenda ti saanda pay a napadasan tapno adda met maibagada iti saritaan ken tungtongan dagiti kabaddungalanda wenno saanda a paudi iti taray ti panawenda.
Iti pannakailaksidda iti pannarabay a maikursongda a mangaramid a siwawaya dagiti sugsog ken awis, dayta ti panagbalinda a nawaya iti panagpampanunotda ken panagtignayda; kadagiti saan a makatingiting iti pakaikursonganda, isuda dagiti maikarangukong iti kinaawan ti turongenda, ti pannakaiwawada iti rumbeng a saluadan, ti pannakaibbetda iti respetoda iti bukodda a bagi.
Ket iti kanito a pannakapasamak dayta a banag, sumangbay ti panagalla-alla ti panunotda, kas iti naiyaw-awan wenno iti pannakaiyagusda itoy nga alinuno a nakaitebbaganda a saanda a napupuotan. Iti kinaadda ti bukodda nga smart phones ken kapadana, nawaywaya dagiti agtutubo ken ub-ubbing iti itatapog-panagtampisawda kadagiti social networking sites, panagsisinnukat kadagiti ‘selfie’ ken videos iti ruar ti pagtaengan a saanen a mamonitor wenno mataldiapan dagiti nagannak wenno guardian.
Dagiti dadduma, maguyugoyda metten a mangaramid iti saan a maiparbeng, maiyagusda iti kinadursok, iti kinaderrep a masansan nga agbunga iti pagbabaywanda ken pannakaibbetda ti oportunidad a mangidur-as iti kasasaadda ta addan a sumangbay ti sabali a pagrebbenganda wenno iti pannakaipasidongda iti sabalin a dana a masansan nga agtunged iti ungto ti panagalla-allada.
Saan a nailaksid itoy a bunga ti kabaruanan a teknolohia ti kinakisang ti ammo maipapan iti safe sex ket nagangayanna nga immadu dagiti agtutubo a nagsikog, nagdoble ti kinaaduda kalpasan ti maysa a dekada wenno naudi a panagadalda itoy idi 2002.
Itoy a panirigan ti nangipaay iti pannakatiritir dagiti nataengan a tengnged ken managpalpaliiw iti mapaspasamak iti gimong. Ta iti laksid ti kinaaddada iti sakbibi ti konserbatibo a Katoliko wenno agarup nga otsenta a porsiento iti populasion ti addaan iti nasged a pammati, mapasamak latta ti saan a maiparbeng, mapasamak latta ti pannakaiyaw-awan dagiti agtutubo, mapasamak latta ti ilalaksid iti moral a tagipatgen.
Ania iti mapaspasamaken? Limmukay no di man naibbatan ti pammati ti kangrunaan a saluadan? Wenno naliwayan gapu iti kinaadda ti sabali a nakaituonan iti imatang, kas iti panagpaay a ngiwat iti nariribuk a gimong, ti pannakitunggali kadagiti birkog, ti panangdillaw iti taray ken parasapas dagiti mangpatpataray ti makinaria ti gobierno? Nangruna la unay kadagiti agaaapa a politiko ken mangidadaulo, maimpluensia a tattao ken iti likud ti puraw a kurtina?
Ngem aya unayen, masansan nga agtinnag laeng a pannakapidut ti maysa nga ima ngem maibbatan met ti petpet ti sabali pay nga ima. Daytoy ti mapaspasamak.
Saan man nga aturgaren ti pagteng ngem isu a talagan ti agdama a mapaspasamak. Lalo pay a nadegdegan ti situasion iti kinakisang ti ammo iti safe sex, ti pannakaiparit met ti pannakailako kadagiti nagduduma a kontraseptibo nangruna kadagiti awanan kabaelan a mangibaklay. Ti resultana, agbaklayda met laeng iti responsibilidad a saanda pay laeng a naisaganaan ken kabaelan; dagiti dadduma ket panawanda ti nakaikursonganda nga abut ket makaaramidda iti nalimed a pagbabaywan iti udina.
Kasapulan ti panangpabaro iti panangipasagepsep kadagiti agtutubo iti panangrespetoda iti bukodda a bagi tapno saanda a maiyaw-awan. No saanda nga aramiden daytoy, lalo pay ti pannakaiyanudda iti alinuno ti awan serbina a kaimudingan.#


text:
Ni Wilhelm Röntgen
(1845–1923), ti immuna a nagungunaan iti Premio Nobel iti Pisika.
Ti Premio Nobel iti Pisika (Sueko: Nobelpriset i fysik) ket maminsan a maipagunguna ti makatawen babaen ti Naarian a Sueko nga Akademia dagiti Siensia. IMaysa daytoy kadagiti lima a Premio Nobel a napundar babaen ti nakem ni Alfred Nobel idi 1895 ken naipagungunann manipud idi 1901; dagiti sabali pay ket ti Premio Nobel iti Kimika, Premio Nobel iti Literatura, Premio Nobel ti Kappia, ken Premio Nonel iti Sikolohia ken Medisina. Ti immuna a Premio Nobel iti Pisika ken naipangunguna kenni Aleman a Wilhelm Conrad Röntgen, "iti pannakabigbig kadagiti ektraordinario a serbisio nga inramidna babaen ti panagduktal iti naisangsangayan nga rayo-ekis." Daytoy a gunguna ket inadministro babaen ti Pundasion ti Nobel ken kaaduan a naikedkeddeng a ti kadayawan a gunguna a maawat iti sientista iti pisika. Daytoy ket maipresenta idiay Stockholm iti tinawen a seremonia iti Disiembre 10, ti anibersario ti ipupusay ni Nobel.


text:
Biliran
Ti Biliran ket maysa nga isla a probinsia iti Filipinas a masarakan idiay rehion ti Daya a Visayas. Sigud a paset ti probinsia ti Leyte agingga a napagwayas idi 1992. Ti kapitoliona ket ti ili ti Naval.
Dagiti linaon
Heograpia[urnosen | urnosen ti taudan]
Ti Biliran ket nabingbingay kadagiti 8 nga ili.
Dagiti ili[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Dagiti daulo ti probinsia: Departamento iti Kaunegan ken Lokal a Gobierno, Siudad ti Quezon- Naala idi 12 Pebrero 2013
- ^ Pakaammo ti Senso ti Filipinas idi 2015 (iti Ingles) naala idi Hunio 10, 2016


text:
Catmon, Cebu
Ti Catmon ket maysa a maika-4 a klase nga ili iti probinsia ti Cebu iti Filipinas.
Dagiti baranggay[urnosen | urnosen ti taudan]
Ti Catmon ket nabingbingay a politikal kadagiti 20 a barbaranggay.[2]
- Agsuwao
- Amancion
- Anapog
- Bactas
- Bongyas
- Basak
- Binongkalan
- Cabungaan
- Cambangkaya
- Can-ibuang
- Catmondaan
- Duyan
- Ginabucan
- Macaas
- Panalipan
- Tabili
- Tinabyonan
- San Jose Poblacion (Catadman)
- Corazon (Poblacion)
- Flores (Poblacion)
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Cebu". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Cebu". Datos ti Populasion ti Ili. Dibision ti Panagsukisok ti LWUA. Naala idi 7 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
SAN JUAN, Ilocos Sur – Dua ti natay idinto a nasugatan ti maysa gapu iti panangdungpar ti motorsikloda ti maysa a dakkel a bato iti igid ti kalsada sadiay Barangay Dardarat, ditoy nga ili idi rabii ti Hunio 14.
Naideklara nga awanen ti biagda idi maidanonda iti Pira Hospital, Cabugao, Ilocos Sur gapu iti sinagrapda a dundunor iti nasao nga aksidente ti nagmaneho iti motorsiklo a ni Genaro Tapuro, Jr., y Reboron, 32, balo, ken residente iti Barangay Sta. Cruz, Sto. Domingo, Ilocos Sur; ken ti kinasakayna a ni Leonardo Palor, 34, mekaniko.
Nagsagrap met ti sabali pay a kinalubbon dagiti dua iti motorsiklo a ni Jose Ulibas, residente met laeng iti Barangay Sta. Cruz, Sto. Domingo ket naipaagas met iti nadakamat nga ospital.
Iti panagimbestiga dagiti polis, bayat ti panagdaliasat iti nagpikuran ti TMX 155 motorcycle a nagluganan dagiti tallo, napukaw ni Tapuro ti kontrolna iti manibela a puon ti panangdungpar ti luganda iti bato iti igid ti kalsada.
Mapapati a napardas ti panagtaray ti motorsiklo a minaneho ni Tapuro.#


text:
Sinclair Lewis
Ni Harry Sinclair Lewis (Pebrero 7, 1885 – Enero 10, 1951) ket maysa idi nga Amerikano a nobelista, mannurat ti ababa a sarita, ken dramaturgo. Idi 1930, isu ti immuna a mannurat a nanipud iti Estados Unidos a nagunggunaan iti Premio Nobel iti Literatura, "para iti nabileg ken grapiko nga arte iti deskripsion ken ti kalaing na nga agaramid, nga addan ti isip ken dam-eg, kadagiti barbaro a kita ti karakter." Dagiti obrana ket naamammuan para kadagiti kinasaririt ken managdillaw a kapanunutan iti Amerikano a kagimongan ken kapitalista a patpateg, ken dagiti pay napigsa a panakaidumdumaan dagiti moderno nga agob-obra a babbai.
Isu ket napadayawan baben ti Koreo a Serbisio ti E.U. nga addan ti Serie dagiti Nalatak nga Amerikano a selio.


text:
VIGAN CITY – No mabukel daytoy nga in-inawen dagiti kameng ti hunta probinsial, iti umuna a gundaway, makita dagiti umili ditoy ti mailinglinged a talento dagiti agtuturayda iti tay-ak ti musika.
Naammuan ti Tawid News Magasin nga iti pannakaangay ti umuna nga Ilocos Sur Festival, sinuratan ni Gov. Deogracias Victor “DV” Savellano dagiti kameng ti sangguniang panlalawigan ket inawisna ida tapno makipartisiparda iti aktibidad inton Enero 30.
Iti daytoy a petsa, maangay ti Concert at Plaza Salcedo a pannakaipabuya dagiti lokal a talento a pakairamanan dagiti adda iti takem iti probinsia. Kaarngi daytoy ti Concert at the Park iti Manila a pakaipabuyaan dagiti sala, kanta ken dadduma pay.
Kinuna ni Vice Gov. Jeremias “Jerry” Singson a no makabukelda, addanto met partisipasionda iti nasao a konsierto.
Nadakamat ti bise gobernador a miembro ni Bokal Jose Bonuan iti maysa a banda idi kabambannuaganna, nalaing nga aggitara ken tumatapat ni Bokal Peter Manzano, ken nalaing nga agkanta ni Bokala Chuchi Purisima.
Maysa met a drummer iti kombo idi kabambannuaganna ni Singson ket kameng iti JCS Rockers Band.
Selebraran ti Ilocos Sur ti maika-190 nga anibersario ti panagwaywayasna a probinsia manipud Enero 27 agingga iti Pebrero 3 daytoy a tawen.
Naisina ti Ilocos Sur manipud iti Ilocos Norte idi Pebrero 2, 1818.
Karaman kadagiti aktibidad iti Ilocos Sur Festival dagiti sumaganad: Enero 27 – Horse Racing; Enero 28 – 10 a.m.,Trade Fair, 2 p.m., Kultura Ilocano Grand Parade, 8 p.m.,Talent portion ti Miss Ilocos Sur; Enero 29 – Delphic games; Enero 30 – Concert at Plaza Salcedo; Enero 31 – NGO/PO Day – a.m., traditional games, night, zarzuela; Peb. 1 – Bituen iti Ilocos; Peb. 2 – Koronasion ti Miss Ilocos Sur; ken Peb. 3 – Parangal ng Kapitolyo a pannakapadayaw dagiti Ilocos Surians a nagballigi iti propesionda.#


text:
VIGAN CITY – Agsagsaganan dagiti agtuturay ti Vigan City iti panangidaulo ni Mayor Eva Marie S. Medina iti selebrasion ti pannakapadayaw daytoy siudad kas maysa iti New7Wonders Cities of the World a maangay inton Mayo 7 daytoy a tawen.
Maigiddan ti selebrasion ti deklarasion ti Vigan a kas New7Wonders City iti panangrambak ti Siudad ti Vigan iti Binatbatan Festival a tinawen a maang-angay iti Mayo kas panangitandudo iti abel a produkto ti siudad.
Segun ken ni Medina, addan kumpirmasion manipud ken ni Paul Webber, pundador ken presidente iti New7Wonders, nga umay iti Siudad ti Vigan inton Mayo 7 tapno isuda a mismo ti mangideklara ken mangiyawat iti plake kas pakabigbigan ti Siudad ti Vigan kas maysa iti New7Wonders Cities of the World.
Mapattapatta a rinibribu a sangaili ken nangangato nga agtuturay ti dumar-ay iti selebrasion a manamnama nga ad-adda pay a mangpadur-as iti turismo saan laeng ditoy siudad no di pay iti intero a pagilian.
Iti pannakiuman kenkuana ti media, kinuna ni Medina a rinugiandan ti agipatulod iti inbitasion kadagiti nangangato nga opisial iti pagilian ken dignitario para iti idadar-ayda iti daytoy a pasken nga ibilang ti mayora a kadakkelan a selebrasion nga angayen ti Siudad ti Vigan agsipud iti pannakapilina a maysa iti New7Wonders Cities of the World idi Disiembre 7.
Kinuna ni Mayor Medina a kiddawenda ti audience manipud iti opisina ni Pres. Noynoy Aquino tapno personal nga iyawatda iti presidente ti inbitasionda.
Innayon ni Medina nga iti umuna a lawas ti Marso ket rinugianen dagiti ubbing a partisipante iti selebrasion ti agpraktis iti salada.
Kinuna ti mayora nga addanto maipabuya a dance-o-rama a pakaitampokan iti historia ti Vigan City manipud idi panawen dagiti Chinese traders ken isasanglad dagiti Kastila, yaay dagiti Amerikano, panangsakup dagiti Hapon iti Vigan idi maikadua a gubat ti sangalubongan, agingga iti panagbalinna a siudad.
Malukaisanto met bayat ti selebrasion ti New7Wonders marker a maikabil iti triangle iti sango ti city hall, kinuna pay ni Medina.#


text:
Monday, May 29, 2017
BRIEFING ITA A WET SEASON 2017, NAGATENDAR DAGITI MANNALON
Cabugao, Ilocos Sur – Nagatendar dagiti mangibagi kadagiti mannalon iti tallo nga ili: Sinait; Cabugao ken San Juan iti naisayangkat a Briefing on the Ryan Rice Program nga ipatungpal ti Opisina ti Provincial Agriculture Office nga idauluan ni Provincial Agriculturist Constante B. Botacion, Jr.
Timmarabay dagiti Staff ti DA-LGU Cabugao nga idauluan ni Municipal Agriculturist Robert S. Savella iti nadakamat a panagtataripnong ket nakipaset met dagiti DA-LGU Staff iti ili a Sinait ken San Juan a nagatendar ita a Mayo 26, 2017 iti Cabugao Cultural and Sports Complex, Brgy. Rizal, Cabugao, Ilocos Sur.
Inlawlawag ni Mr. Oscar Tobia iti Provincial Agriculture Office iti panggep daytoy a programa ti Provincial Government pakaseknan iti maited a libre a bin-i ken soil conditioner (Humus) kadagiti mannalon.
Naglektiur dagiti dua a pannakabagi ti kompania iti maited a Humus kadagiti mannalon.
Nagsarita met ni Provincial Agriculturist Constante B. Botacion, Jr. ket impadamagna a maangay ti Ceremonial Distribution ti bin-i idiay Vigan City inton Hunio 8, 2017. # (Web In-Action)
Timmarabay dagiti Staff ti DA-LGU Cabugao nga idauluan ni Municipal Agriculturist Robert S. Savella iti nadakamat a panagtataripnong ket nakipaset met dagiti DA-LGU Staff iti ili a Sinait ken San Juan a nagatendar ita a Mayo 26, 2017 iti Cabugao Cultural and Sports Complex, Brgy. Rizal, Cabugao, Ilocos Sur.
Inlawlawag ni Mr. Oscar Tobia iti Provincial Agriculture Office iti panggep daytoy a programa ti Provincial Government pakaseknan iti maited a libre a bin-i ken soil conditioner (Humus) kadagiti mannalon.
Naglektiur dagiti dua a pannakabagi ti kompania iti maited a Humus kadagiti mannalon.
Nagsarita met ni Provincial Agriculturist Constante B. Botacion, Jr. ket impadamagna a maangay ti Ceremonial Distribution ti bin-i idiay Vigan City inton Hunio 8, 2017. # (Web In-Action)
Posted by Bayan ng Cabugao, Ilocos Sur at 8:17 AM
Subscribe to: Post Comments (Atom)


text:
Sarita ni Errol L. Abrew
(Maikadua a paset)
Aguppat a tawenen ti napalabas a simmangpet ti elektrisidad ditoy poblasion, ngem maysakami kadagiti agar-aramat pay laeng iti lampara a de-gas. Ket no kasdiay a malpaskamin a mangrabii, impakadawyan ni nanang ti panagbasak daydiay Pepe ken Pilar a leksionmi. Sananto isaruno nga estoriaannak kada Pag-ong ken Bakes ken dadduma pay a pagaayatko a denggen nga estoria a kadawyan a mangrugi iti “idi un-unana a panawen” ngem diak met mapalpas ta umay metten ti lilibayak. Ket inton malpasakon nga agdigos iti agsapa, iputipotko ti iking ti kamisitak a nagmurengan iti kikitko ket ikurikorko daytoy kadagiti dua nga abut ti agongko. Apon a ngisitna iti asuk a dimket a pinarnuay ti gas. Ken kasla agkupit ti barukongko a napnon iti agat-gas a kontribusionmi iti bukodmi a polusion iti uneg ti pagtaengan.
Addaakon iti maikapat a tukad iti elementaria idi kellaat a nagbaliw ti biagmi. Babaen iti rekomendasion ti kongresman a kabagian ni nanang, nakastrek ni tatang kas drayber-mekaniko iti Magnetic Sand Mining Corporation (MASAMICOR). Kumpania iti minas daytoy a naggapu iti Manila nga immay ditoy Cabatiti tapno sagatenna ti igid ti baybaymi.
Tallo a bulan pay laeng ni tatang iti nasao a kumpania isu metten ti panagpakuneksionmi iti kuriente. Kanayonak ngamin a no malpasakon nga agbasa iti leksionko idi addaakon iti maikatlo a tukad, aglibasak nga agpaabagatan iti ayan ti duogan a balay dagiti ag-Solbatana, maysa kadagiti tallo a balay ditoy Cabatiti a kaunaan a nakagatang iti telebision. ‘Pounay aya barok, dies sentimos ti multam nga agbuya no addaka iti ampir ti de-jalousie a tawa a sumirip, benteng no tumugawka idiay salas. Ilimedko idi nga ibulsa datay maysa a manok iti teksas a taraken ni Tatang nga adda iti baki, ket mapanko pasukatan ken ni Angkel Imo iti benteng ta isunto ti pagbuyak no rumabii. Naumaak metten kada Pag-ong ken Bakes a tumiltiliw iti naganus nga imahinasionko, uso idin ti Hawaii Five-O ken datay diak malanganan a Rat Patrol. Ambisionko idi ti agsoldado, aglalo no agpipinnarappapdan.
Dakkel ti pasueldo ti nasao a kumpania, apok. Abakna pay kano’t sueldo ni meyor ti sueldon’ Tatang, kunan’ Nanang. Kunan’ Tatang nga aganayda a dua gasut nga empleado. Nubentay singko porsiento ti taga-La Union. Ket no kasdiay nga awan serrekko iti Sabado ken Domingo, nga isu met ti panag-obertaymna, mapanmi balonan ken ni nanang.
Kasla diak patien idi damok a makita ti kaadu ti tangingi a naminas da tatang. Kasla bassit a turturod ti katayagda dagiti naurnong ken naintar, ket kunan’ tatang a gasut a ribu a tonelada daytoy ti kadagsenda. Pinadasko ti nangkammet. Nadagsen gayam daytoy a maregmeg iti landok. Kunak kenka, apok, nagbalin a kakasla babassit a dan-aw dagiti nalalawa nga abut a nagkalianda kadagiti dardarat tapno masagatda dagiti tangingi. Ken madiparam latta a bimmaba ti lugar a nakasagatan kadagiti tangingi uray idi nabuldoserdan. Ken kua pay ketdi a barok, pasusopanda kadagiti darakkel a tubo ti baybay tapno maiyaonda dagiti tangingi aginggana iti pagbangkuan iti kaadayona. Adda daydiay makinada a mamagsina kadagiti tangingi ken ti kadawyan a darat. Awan la’t dumana iti balasang a naminduada a rinames, kunkunak no malagipko kadagitoyen a tiempo daydi a nakapay-an ti aplaya ken baybaytayo.
Isuda Tatang ken kakaduana a drayber kadagiti payloader ti mangpunno kadagiti dump truck ket ipan met dagitoy a diretso sadiay San Fernando kadagiti agur-uray a bapor ta ipanda nga iyeksport sadiay Japon. Dayta met ti sumangkautro a nakapasementoan dagiti kalsada iti poblasion, aglalo iti kumamang iti highway a Diego Silang Avenue, ta pagnaan dagiti trak nga agpaamianan a mapan San Fernando. Kuna dagiti kakadua ni tatang nga inhiniero nga isu kano daytoy a tangingi ti agbalinto nga spareparts iti motorsiklo ken dadduma pay a luglugan. Iti ubing a panunotko, mamatiak met ta limlima pay laeng ti traysikel idi nga agbibiahe.
Nalawa ti aplaya ti Cabatiti idi, apok. Nasurok a maysa a kilometro ti pagnaen sakbay a makadanonka iti pagsapsaplakan dagiti dalluyon. Ngem anian, ta imbes a pumuraw koma ti daratna, kasla kangisit ti krudo a kunam lan naibisibis ti kaadu dagiti umasul-ngumisit a tangingi. Parabur ti nakaparsuaan a ditoy ilitayo ta maysa laeng kadagiti sumagmamano a pakasarakam ti kastoy a kadaeg ti buyana a maimatangam. Agrimat-rimat a kasla kadagiti alahas a briliante dagiti maregmeg ti tangingi no dayasan ti anaraar iti init nga agpasingising. Kasla umang-anges dagiti aplaya a parnuayen dagiti agrimat-rimat a tangingi ket saan a malapdan nga adda matukay a ragsak ken pikapik iti kaunggam a mangbuybuya iti naiyaplag a daeg iti panagkirem-kirem dagitoy. Mabalinmo met nga ikali ken gaburan ti itlog iti ayan dagiti tangingi ket bay-am a ti pudot ti agmatuon ti mangluto iti daytoy. Napuskol met ti kaadu dagiti natalubo nga agtubtubo ken agbungbungan a pinuon ti galimba a niog iti igid ti baybay a naballaetan kadagiti rimas, damortis, madre cacao ken dangla’t baybay. Kanayonko a malagip ti pammagbaga dagiti nagannak kaniak idi: Nanding, dika unay mapmapan agdigdigos idiay baybay ta amanganto ket no matinnaganka kadagiti nagangon a bunga’t niog, narigaten, sangkakunan’ nanang no madanon ti Sabado ta ammona nga adda dagiti kakaeskuelaak a taga-batog ti ili ket iyawisda ti ingkam panagballog.
Kas ingkari ti kumpania, adu nga agpayso a taga-igid iti baybay a mangngalap iti innalada a nagbalin a minero. Kasta met kadagiti sumagmamano a mannalon a taga-daya, ken adda pay taga-kabangibangmi nga il-ili.
Idi kuan apok, saan a nagbayag, makitamon ti material ken pisikal a yaasenso dagiti agindeg ditoy Cabatiti. Kasla uong a nagtubo iti nagpatnag dagiti ginalba a balbalay a natugkelan dagiti atepna kadagiti antenna ti telebision. Ken gistay dinominggo a lumabas ditoy balaymi nga asideg iti highway dagiti trak iti maysa nga appliance store a naggapu idiay San Fernando a nagkarga iti tv, reprehiradura, aparador, muebles ken dadduma pay nga alikamen iti uneg ti balay a nangpasged iti gil-ayab ti panaglupos ti bassit nga ili. Saan nga agpabatubat dagiti kasaran, buniagan ken lamayan, papasken a mamagragsak met iti simbaan. Dakam’ laeng iti taga-poblasion a nagtalinaed a pan-aw ken bulo ti balaymi ta kunan’ nanang nga ibangkona dagiti sueldon’ tatang ta isunto ti pagkolehiomi, ta limakamin idi. Singer ti brandna a radio laeng ti naitured ni nanang a ginatang nga agpateg iti duapulo a pisos. Daytoy ti simmallin ken ni Nanang nga agestoria iti rabii, dagiti drama iti radio kas iti Hannibal Ibarra a paboritok idi, no kasdiay a masadutak a mapan agbuyat’ telebision.
(Adda tuloyna)


text:
STA. CRUZ, Ilocos Sur – Kas paset ti imminget a kampania ti kapolisan kontra loose firearms, tallo manen a balay ti nagsisina a nasukisok ditoy nga ili, San Juan ken San Ildefonso a nagresulta iti pannakakumpiska dagiti otoridad iti tallo a paltog.
Nagpositibo iti paltog ti search operations nga inwayat ti kapolisan iti balay da Henry Andaquig Cabalbag, 30, mannalon, residente iti Barangay Villa Garcia, Sta. Cruz, Ilocos Sur; Santos Serdenia y Lopez, 62, karpintero, residente iti Barangay Bungro, San Ildefonso, Ilocos Sur; ken Reynold Guerrero y Gorospe, 60, diborsiado, residente iti Barangay Resurreccion, San Juan, Ilocos Sur.
Imet dagiti polis ti Search Warrant No. 2 nga inyisio ni Judge Gina Juan Chan ti Regional Trial Court, Branch 23, Candon City idi sinukisokda ti balay ni Andaquig idi agarup 5:00 ti Mayo 28 a nagresulta iti pannakakumpiskada iti cal. 38 a nagkarga iti maysa a bala ken kapsula.
Babaen met iti SW No. 20 nga inyisio ni Judge Marita Bernales Balloguing ti RTC Branch 20, Vigan City, idi agarup 5:05 ti malem ti Mayo 28, sinukisok ti sabali a grupo ti kapolisan a pakaibilangan ti PIB, Caoayan police station, ken San Ildefonso police station nga indauluan ni OIC Senior Inspector Frederico Apenier Artates iti balay ni Serdenia a nagresulta iti pannakakumpiskada iti homemade cal. 38 revolver a lima a bala ti nakakarga iti cylinder daytoy.
Kabayatanna, babaen ti bileg ti SW No. 25 nga inyisio ni Judge Raphiel F. Alzate ti RTC, Branch 24, Cabugao, inwayat ti kapolisan ti search operation iti balay ni Guerrero idi agarup 6:00 ti bigat ti Mayo 27 a nakakumpiskaanda iti maysa a cal. 45 Armscor nga adda nakaselsel a maysa a magazine; maysa a cal. 9mm Beretta nga adda kargana; 5 magazine para iti Cal. 9 mm; 25 a bala para iti Cal. 9mm; ken 2 nga air gun nga addaan scopes.
Nakalista ni Serdenia a drug surrenderee ti San Ildefonso.
Kas maibatay iti report, naannayas ti pannakaiwayat dagiti panagsukisok iti imatang dagiti barangay officials dagiti nadakamat a lugar.
Iti pannakaisurat daytoy, nakasuan ni Andaquig iti panaglabsing iti RA 10591 iti RTC Candon City babaen ti Criminal Case No. 3989-C ket nairekomenda nga agpiansa iti P200,000.00.
Nalpas metten ti inquest ti kaso a panaglabsing iti RA 10591 maikontra ken ni Guerrero iti Provincial Prosecutor’s Office, Vigan City idinto a maisagsaganan ti kaso maikontra ken ni Serdenia. (Tawid News)


text:
Monday, July 31, 2017
MDRRMC-CABUGAO, NAGRESPONDEDA ITI PANAWEN TI BAGYO
Cabugao, Ilocos Sur – Naipamatmat ti akem ti Municipal Disaster Risk Reduction Management Council (MDRRMC) babaen iti panagresponde dagiti kameng ti Emergency Response Team (ERT) iti panangiwardas ni Engr. Nestor B. Somera, LDRRMC Officer gapu iti ilalabas ti Bagyo Gorio a nangibulanos iti napigsa unay a tudo ken adda kabulonna a sangkabassit nga angin.
Babaen iti Philippine Weather Bureau ti PAGASA, ti Typhoon Gorio (Nesat) ket pimmanaw iti Philippine Area of Responsibility (PAR) sakbay ti parbangon iti Hulio 30, 2017 ta nagland-fall iti pagilian ti Taiwan idi rabii ti Sabado, Hulio 29, 2017.
Kanaig daytoy, nasuspender ti klase dagiti pagadalan (Elementaria ken High Schools iti Public ken Private) idi malem ti Hulio 28, 2017 maigapu iti napigsa a tudo a nagtinnag. Daytoy ti pinasingkedan babaen iti Pammilin ni Mayor Josh Edward S. Cobangbang iti LGU-Cabugao.
Agsipud ta agtultuloy latta ti panagbuelo iti napipigsa a tudo ditoy a deppaar maigapu iti agbukbukel manen a Tropical Depression iti lokalidad ket naulit ti pannakasuspender ti klase iti amin a benneg ti pagadalan iti Munisipalidad ti Cabugao iti kaaldawan ti Hulio 31, 2017 babaen met laeng iti Pammilin ni Mayor Josh Edward S. Cobangbang tapno maipasigurado iti naan-anay a seguridad dagiti ubbing ken mangisursuro. # (Web Situational Report)
Babaen iti Philippine Weather Bureau ti PAGASA, ti Typhoon Gorio (Nesat) ket pimmanaw iti Philippine Area of Responsibility (PAR) sakbay ti parbangon iti Hulio 30, 2017 ta nagland-fall iti pagilian ti Taiwan idi rabii ti Sabado, Hulio 29, 2017.
Kanaig daytoy, nasuspender ti klase dagiti pagadalan (Elementaria ken High Schools iti Public ken Private) idi malem ti Hulio 28, 2017 maigapu iti napigsa a tudo a nagtinnag. Daytoy ti pinasingkedan babaen iti Pammilin ni Mayor Josh Edward S. Cobangbang iti LGU-Cabugao.
Agsipud ta agtultuloy latta ti panagbuelo iti napipigsa a tudo ditoy a deppaar maigapu iti agbukbukel manen a Tropical Depression iti lokalidad ket naulit ti pannakasuspender ti klase iti amin a benneg ti pagadalan iti Munisipalidad ti Cabugao iti kaaldawan ti Hulio 31, 2017 babaen met laeng iti Pammilin ni Mayor Josh Edward S. Cobangbang tapno maipasigurado iti naan-anay a seguridad dagiti ubbing ken mangisursuro. # (Web Situational Report)
Posted by Bayan ng Cabugao, Ilocos Sur at 1:22 PM
Subscribe to: Post Comments (Atom)


text:
SAN FERNANDO CITY – Nangbuangay ti police regional office ditoy iti maysa nga espesial a task force nga agpalutpot mainaig iti insidente ti pammaltog iti Barangay San Julian West, Agoo, La Union idi Abril 2.
Segun iti report a dimmanon ditoy, mapapati nga inalikubkob dagiti supporters ni Dr. Eufranio Eriguel, kandidato para kinadiputado iti maikadua a distrito ti La Union, ti compound ti pagtaengan ni Ma. Theresa Dumpit-Michellena iti agarup 2:45 ti malem ti Abril 2 ket napasamak ti panagbibinnugkaw dagiti dua a kampo a sinaruno dagiti putok a mapapati a naggapu iti agsumbangir a nagpaut iti sumagmamano a minutos.
Mapapati a sa la nagsardeng dagiti putok idi simmangpet dagiti nagresponde a polis manipud iti Agoo police station.
Kanaig daytoy, imbilin ni Police Chief Supt. Constante Azares, Jr., regional director, ti pannakarelibo ti hepe ti polis ti Agoo ket dinesignaranna ni Police Chief Inspector Joel Quintero kas sukatna nangrugi itay April 3.
Imbilin pay ti regional director ti pannakaideploy ti maysa a team ti 1st Regional Public Safety Management Battalion nga agisayangkat iti naing-inget a checkpoint ken panagpatrolia iti nasao a lugar.
Sakbayna, nagpaayab ni Azares iti case conference a nangbuangayanna iti Special Investigation Task Group (SITG) San Julian idinto a pinagkutina ti STG Eriguel nga idauluan ni Police Senior Inspector Joshua Maximo a mangisayangkat iti police operations maikontra kadagiti puntiria a personalidad.
Personal nga indauluan a ni Azares dagiti key officers a nag-inspect iti nakapasamakan ti krimen.
Innem a polis a mapapati a karaman iti shooting incident ti na-pull out a security detail da Dumpit-Michellena, congressional candidate Eufranio Eriguel ken ti asawana a ni Sandra Eriguel ken naipanda iti restrictive custody iti headquarters.
Naibilin pay ti panangisuko dagiti polis iti paltog a naiyisio kadakuada ken pannakaamirisda iti paraffin test iti Regional Crime Laboratory Office tapno maammuan no nagpaputokda.
Kinuna ni Azares a gapu iti pannaka-pull out dagiti innem a polis, mangipaayda iti seguridad iti residensia ni Dumpit-Michellena.
Madama ti panagala ti SITG San Julian kadagiti testimonia dagiti saksi ken dadduma pay nga ebidensia a mangsuporta iti pannakaipila dagiti maiyannatup a kaso mainaig iti pammaltog.#


text:
STA. CRUZ, Ilocos Sur – Malas dagitoy a mannanakaw ta nupay nagballigida a nangserrek iti maysa a bangko ditoy nga ili, biddut ti inyunada a linuktan a vault ta daydiay awan ti naggianna a kuarta.
Kas konsuelo de bobo, nakurang a dies mil, malaksid ti 1280 model a selpon ken dua a 12-gauge ammunition para iti shotgun ti nagbalin laeng a sukat ti bannog, puyat ken panangipustada iti karadkad ken biagda bayat ti panangisayangkatda iti panagtakaw iti nasao a bangko.
Ti pay makadakes, babaen ti ladawan a nai-save iti selpon ni COP ti Sta. Cruz, Police Chief Inspector Faustino C. Bandao, nabigbig dagiti empleado ti JJ Rome Travellers Inn ti maysa kadagiti suspek a nagtsek-in iti nasao a pagdagusan idi Septiembre 8, mapapati a pannakaisayangkat iti panagtakaw iti Rang-ay Bank.
Kasta met a binigbig ti waitress ti Lutong Bahay Restaurant ti nasao met laeng a suspek a maysa kadagiti naggiinom iti nasao a restaurant.
Maisagsaganan ti kaso a robbery maikontra ken ni Benjie Bandao Pagad-o, mangar-aramat iti nadumaduma nga adres a kas iti Pico, La Trinidad, Benguet, ken Belance, Nueva Ecija, ken dagiti tallo a kakaduana a nainaganan amin iti John Does.
Sinaklangan ti Binalonan Police Station ni Pagad-o iti attempted robbery idi 2011 ngem dinismis ti prosecutor.
Sa laeng naduktalan ti panagtakaw iti Rang-ay Bank a masarakan iti asideg ti national highway a sakup ti Poblacion Este ditoy nga ili idi agarup alas 4:10 ti malem ti Septiembre 9 kalpasan a nagpulong ni Joyce Carrido Y Velasco iti polis a naserrek ti Avon Botique nga imatonanna.
Iti panagimbestiga dagiti polis, naduktalan a nakastrek dagiti mannanakaw iti Rang-ay Bank babaen ti Avon Botique.
Pinadas dagiti mannanakaw a luktan babaen ti acetylene ti sabali a vault a mapapati a naglaon kadagiti napapateg a dokumento ken kuarta ngem napaayda.
Narekobre dagiti inbestigador dagiti sumaganad nga instrumento iti uneg ti bangko: bassit nga LPG tank, acetylene, kitchen knife, medical oxygen tank, 2 screwdrivers, electric drill, mechanical hand drill, 3 pinch bar ken maysa a cutter.
Awan ti naireport a natakaw iti Avon Botique.#


text:
VIGAN CITY – Sinangaili ti gobierno probinsial ti grupo dagiti Chinese a negosiante nga agpanggep nga agnegosio ditoy Ilocos Sur idi Pebrero 22.
Impasiar da Vice Gov. Deogracias Victor Savellano dagiti kameng ti Northern Heavy Industries ti Shenyang, Liaoning, China a pakaibilangan da Li Kewei, Gai Yunyi ken Qu Gi iti nadumaduma a paset ti probinsia tapno aktual a kitaenda dagiti lugar a mabalinda a pangibautan iti puonan kas iti igid ti baybay ti San Vicente ken Salomague Port iti Cabugao.
Iti presentasion dagiti Tsino, umabot iti $2.6 billion ti sanikua ti kompaniada ken addaan iti 10,800 nga empleado ket karaman kadagiti parpartuatenna dagiti building material equipment, power equipment, particle board equipment, mining equipment, coal machineries, bulk material handling, environmental protection equipment, forging equipment, construction machineries ken dadduma pay.#


text:
GONG HEY FAT CHOY. Naisem ni Dr. Daisy Joy Espejo-Torina ken ti anakna a ni Monique Torina a nagpaala iti pakalaglagipanda a retrato iti abay ti maysa a dragon a nagsalasala iti uneg dagiti pagtagilakuan iti SM Megamall sadiay Mandaluyong kas paset ti selebrasion iti isasangbay ti baro a tawen kadagiti Intsik idi Pebrero 8, 2016. Kadagiti Intsik, tawen ita ti Fire Monkey, ti maikasiam iti Chinese Zodiac. (Tawid News Magazine)
You are here: Home › Archive › Media › Photo Galleries › GONG HEY FAT CHOY


text:
Nabato a Banbantay
Ti Nabato a Banbantay (Ingles: Rocky Mountains wenno the Rockies) ket ti kangrunaan a kabambantayan idiay lumaud nga Amianan nga Amerika. Ti Nabato a Banbantay ket gumay-ay ti adadu ngem 3,000 milia (4,830 km) manipud ti akin-amiananan a paset ti Britaniko a Columbia, idiay lumaud a Kanada, aginggana idiay New Mexico, idiay abagatan a laud ti Estados Unidos. Iti kaunegan ti Kabambantayan ti Amianan nga Amerika, ti Nabato a Banbantay ket kasla naisangsangayan manipud ti Kabambantayan ti Aplaya a Pasipiko ken ti Sariap a Kabambantayan ken ti Sierra Nevada nga amin dagitoy ket adadayo a naisanglad iti laud.
Ti Nabato a Banbantay ket naporma manipud idi 80 a riwriw aginggan idi 55 a riwriw a tawtawen babaen ti Laramide orohenesis. Manipud idin, ti nuruno babaen ti danum ken dagiti glasier ket nakitikit ti kabambantayan kadagiti dramatiko a ginget ken panpantok. Iti kagibusan ti kinaudi a panawen ti yelo, ti tattao ket nagrugrugida a tinataengan dagiti kabambantayan. Kalpasan dagiti Europeano, a kas ni Apo Alexander MacKenzie ken ti Lewis ken Clark ekspedision, ket nagrugrugida a nagsuksukimat ti kabambantayan, dagiti minerales ken dagiti dudot ket nagpaandar ti immuna nga ekonomiko a panasuksukimat kadagiti banbantay, urayno dagiti kabanbantayan ket saanda napusek a natataengan.
Iti agdama, kaaduan ti kabambantayan ket nasalakniban babaen kadagti parke ken kabakiran a dagdaga, ken daytoy ket nadayeg a papanan dagiti turista, a naipangpangruna ti panagpagpagna, panagkampo, panagkalkalay-ay ti bantay, panagkalap, panaganup, panagbisikleta ti bantay, panag-iski, ken snowboard.
Dagiti nagibasaran[urnosen | urnosen ti taudan]
Adu pay a mabasbasa[urnosen | urnosen ti taudan]
- Baron, Jill (2002). Langlanga ti Nabato a Banbantay: ti ekolohiko a perspektibo. Island Press. ISBN 1-55963-953-9.
- Newby, Rick (2004). Rehion ti Nabato a Banbantay. Greenwood Press. ISBN 0-313-32817-X.
Dagiti silpo ti ruar[urnosen | urnosen ti taudan]
Midia a mainaig iti Nabato a Banbantay iti Wikimedia Commons
- Nabato a Banbantay
- Heolohia ti Nabato a Banbantay
- Nalatak a Panakabingay ti Amianan nga Amerika
- Dagiti pisiograpiko a panakabingbingay
- Dagiti pisiograpiko a rehion ti Estados Unidos
- Dagiti kabambantayan ti Colorado
- Dagiti kabambantayan ti Alberta
- Dagiti kabambantayan ti Britaniko a Columbia
- Dagiti kabambantayan ti Idaho
- Dagiti kabambantayan ti Montana
- Dagiti kabambantayan ti New Mexico
- Dagiti kabambantayan ti Utah
- Dagiti kabambantayan ti Wyoming


text:
VIGAN CITY – Naitabon iti Simbaan a Bassit ditoy ti maysa a fetus a nasarakan iti uneg ti maysa a bus idi Marso 30.
Sakbay a naitabon, minisaan ken binuniagan ni Msr. Roque Reyes, kura paroko ditoy, ti fetus iti nagan nga Angelo Leonardo iti alas onse iti St. Paul Cathedral.
Karaman dagiti immatendar iti misa dagiti kameng ti polis ditoy siudad, Knights of Columbus, ken sumagmamano a kameng ti media.
Iti sermonna, impeksa ni Reyes ti nakana a lidayna iti napasamak iti maysa nga inosente nga ubing gapu iti kinairesponsible ti inana a nangibati kenkuana iti uneg ti maysa a bus.
Kalpasan ti misa, naitabon ti fetus iti maysa a paset ti Simbaan a Bassit a naituding a pakaitabonan dagiti naabandona nga ubbing.
Nasarakan ni Danilo Gil Mayo, drayber ti Partas bus, residente iti San Fernando City, ti fetus a naibati iti maikapat a tugaw ti minanehona a bus a naggapu iti Manila idi agdalus iti uneg ti lugan.
Suspetsa ti drayber a maysa a babai a limmugan iti San Fernando City ti nangibati iti fetus a naikabil iti uneg ti lata a gatas a nabungon iti plastik bag.
Segun iti drayber, sumagmamano a pasahero ti limmugan iti San Fernando nga agturong ditoy siudad.
Kabayatanna, innalan ti lola ti apokona iti ospital a nakaipananna kalpasan nga imbati daytoy ti menor de edad nga anakna iti sango ti maysa a balay iti Cabaruan, Piddig, Ilocos Norte.
Nasarakan ti maladaga a nabungon iti puraw a lampin ken daradara pay laeng a naabandona iti sanguanan ti maysa a balay iti nadakamat a barangay.
Segun iti report, dimmawat iti pammakawan ni Flor (parbo a nagan ti menor de edad) iti inana gapu iti panangibatina iti anakna iti sango ti maysa a balay kalpasan ti panaganakna.
Naduktalan ti baket a nagpasngay ti anakna gapu ta mapapati a nakitana ti kadkadua ti ubing iti uneg ti banio.
Mapapati a di nadlaw ti baket a nagsikog ti anakna gapu ta panglukmegen daytoy.#


text:
Wednesday, September 13, 2017
PANAGDALUS ITI PASILIDAD TI LGU, AGTULTULOY
Cabugao, Ilocos Sur – Tumultulong ti grupo ti Clean and Green Program ti Munisipio nga agdalus kadagiti kalsada ti Poblasion nangruna kadagiti Processional Routes, Pasilidad ti Munisipio (Parke ken Plaza); Food Court; ken idiay Athletic Oval tapno naan-anay ti pannakalinis ken pannakapapintas ti buya iti aglawlaw.
Kabayatanna, kangrunaan a maikkan ti mentenansia ti panagdalus ket iti Cabugao Central Park (CCP) a daydaywen ti umili ken bisita iti aldaw ken sardam; idiay NISTC Public Market a paggatangan ti kaaduan iti kasapulanda ken idiay Cabugao Athletic Oval a kangrunaan a nakaangayan ti paay-ayam ti DepED a kas iti District Meet 2017.
Iti sabali a bangir, agtultuloy met a mamantener ti kinadalus ken sanitasion dagiti pasilidad nga usaren ti sapasap nga aggatang iti NISTC Public Market. Kanayon a madalusan dagiti Comfort Rooms (CRs) iti likud ken sango ti pasdek-NISTC Public Market tapno adda madadaan nga usaren ti publiko kabayatan nga addada a gumatgatang iti Tiendaan.
Segun ken ni MENRO Edgar S. Balangatan, AT, agak-akem a dadaulo ti grupo a kalpasan a maiwakasda iti agsumbangir ti National Highway manipud iti Brgy. Sagayaden nga agpatingga iti Brgy. Pug-os ket nakikoordinarda pay kadagiti barangay ti Poblasion tapno tumulongda nga agdalus iti igid ti kalsada a mabatoganda.
Innayon ni MENRO Balangatan a monmonitorenda pay iti Cleanliness and Beautification dagiti pito a Coastal Barangays a kangrunaan a pagpasiaran dagiti Balikbayans/bisita babaen iti pannakikammayetda kadagiti Opisiales ti barangay kadagitoy a lugar. Tumulongda pay a mangpalinis iti agsumbangir a paset ti National Highway iti agpa-Port Salomague ken iti Provincial Road (Cuancabal-Nagsincaoan).
Dagitoy nga aksion ken inisiatiba ket paset iti Direktiba ni Mayor Josh Edward S. Cobangbang iti agtultuloy a pannakaipakat ti panagdaldalus ken panagpapintas iti aglawlaw ti ili a pagsayaatan ken pakairanudan met laeng iti sapasap. # (Web In-Action)
Kabayatanna, kangrunaan a maikkan ti mentenansia ti panagdalus ket iti Cabugao Central Park (CCP) a daydaywen ti umili ken bisita iti aldaw ken sardam; idiay NISTC Public Market a paggatangan ti kaaduan iti kasapulanda ken idiay Cabugao Athletic Oval a kangrunaan a nakaangayan ti paay-ayam ti DepED a kas iti District Meet 2017.
Iti sabali a bangir, agtultuloy met a mamantener ti kinadalus ken sanitasion dagiti pasilidad nga usaren ti sapasap nga aggatang iti NISTC Public Market. Kanayon a madalusan dagiti Comfort Rooms (CRs) iti likud ken sango ti pasdek-NISTC Public Market tapno adda madadaan nga usaren ti publiko kabayatan nga addada a gumatgatang iti Tiendaan.
Segun ken ni MENRO Edgar S. Balangatan, AT, agak-akem a dadaulo ti grupo a kalpasan a maiwakasda iti agsumbangir ti National Highway manipud iti Brgy. Sagayaden nga agpatingga iti Brgy. Pug-os ket nakikoordinarda pay kadagiti barangay ti Poblasion tapno tumulongda nga agdalus iti igid ti kalsada a mabatoganda.
Innayon ni MENRO Balangatan a monmonitorenda pay iti Cleanliness and Beautification dagiti pito a Coastal Barangays a kangrunaan a pagpasiaran dagiti Balikbayans/bisita babaen iti pannakikammayetda kadagiti Opisiales ti barangay kadagitoy a lugar. Tumulongda pay a mangpalinis iti agsumbangir a paset ti National Highway iti agpa-Port Salomague ken iti Provincial Road (Cuancabal-Nagsincaoan).
Dagitoy nga aksion ken inisiatiba ket paset iti Direktiba ni Mayor Josh Edward S. Cobangbang iti agtultuloy a pannakaipakat ti panagdaldalus ken panagpapintas iti aglawlaw ti ili a pagsayaatan ken pakairanudan met laeng iti sapasap. # (Web In-Action)
Posted by Bayan ng Cabugao, Ilocos Sur at 10:43 AM
Subscribe to: Post Comments (Atom)


text:
VIGAN CITY – Immawat tunggal barangay ditoy siudad iti multi-purpose cab bayat ti pannakaselebrar ti sentenario ti pannakaipatakder ti monumento iti katengngaan ti Plaza Burgos kas pammadayaw iti bannuar a padi.
Kinuna ni Mayor Eva Marie S. Medina a naiwaras dagiti nasao a lugan tapno adda aramaten dagiti amin a barangay ditoy siudad para iti pannakatagipen ti urnos ken talna iti siudad.
Aramaten dagiti barangay peace officers ken barangay officials dagitoy a lugan iti panangmonitorda iti urnos ken talna iti hurisdiksionda tapno malapdan ti pannakaisayangkat dagiti dakes a panggep wenno krimen.
Malaksid dayta, maaramat dagiti lugan para iti clean and green program ti barangay ken pannakaidaliasat dagiti produkto dagiti bumarangay nga ilakoda iti tiendaan, nakuna ti mayora.#


text:
Pagsasao nga Embaloh
Ti Embaloh (Mbalo) ket ti maysa nga Austronesio (Dayak) a pagsasao ti Borneo. Malaksid iti Taman, daytoy ket saan nga asideg kadagiti sabali a pagsasao, ken ti pannakaidasigna ket napauten a kontrobersial. Insingasing da Adelaar ken Himmelmann (2005) a daytoy ket naisangayan nga asideg iti Bugines. Nupay kasta, daytoy ket masansan a nabatbati a kas maysa a naisina iti kaunegan ti Nuklear a Malayo-Polinesio.
Ti Kalis (Kalis Maloh) ket mabalin a naisalumina a pagsasao.
Dagiti nagibasaran[urnosen | urnosen ti taudan]
- ^ Embaloh iti Ethnologue (Maika-18 nga ed., 2015)
- ^ Hammarström, Harald; Forkel, Robert; Haspelmath, Martin, dagiti ed. (2017). "Embaloh". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.
Bibliograpia[urnosen | urnosen ti taudan]
- K. Alexander Adelaar and Nikolaus Himmelmann, The Austronesian languages of Asia and Madagascar. Routledge, 2005.


text:
CAOAYAN, Ilocos Sur – Nagaluyo ti baybay a sakup ti Barangay Fuerte ditoy a mapapati a pinataud ti ginggined idi rabii ti Enero 13 a puon ti nakadadaelan ti sumagmamano a bilog.
Naammuan ti Tawid News Magasin a napaliiw dagiti bumarangay ditoy ti kellaat a panagdinakkel ti danum, “nagpadayesdes” nga agpaigid sa met la nagulod a nagpataaw.
Segun dagiti mangngalap, gapu iti panagaluyona, nagtutupa dagiti paraw a nagaabay iti dayaen ti seawall ket nadadaelda.
Maysa a bangka ti ginuyod ti danum nga impataaw ket napan linangoy dagiti mangngalap tapno maisalbada.
Narikna ditoy probinsia ti Intensity 4 a ginggined iti 8:15 ti rabii ti Enero 13.
Segun iti Phivolcs ditoy, nagsentro ti ginggined iti Pidigan, Abra babaen ti Intensity 5. Intensity 3 ti pigsana iti Laoag City, San Fernando City ken Baguio City.
Kinuna ti Phivolcs a tectonic ti ginggined gapu iti panaggaraw ti Abra river fault.
Manmano nga aggaraw ti nasao a fault, segun pay iti Phivolcs.
Awan ti naireport a nadangran ken sanikua a nadadael gapu iti nasao a ginggined.
Ngem kinumotan ti sipnget ti sumagmamano a paset ti Vigan ken daytoy nga ili gapu iti panagpingki ti substation iti siudad.
Nagsubli met laeng ti koriente kalpasan ti sumagmamano nga oras.
Segun dagiti mangngalap, natalinaay ti baybay iti daydi a rabii ngem kalpasan ti ginggined, kellaat a nagdinakkel ti danum a nagpaigid sa umulod nga agpataaw.
Pattapatta dagiti lumugar a nagpaut ti aluyo manipud iti alas dies agingga iti tengnga ti rabii.
Segun iti Phivolcs, adda pito pay a simmarsaruno nga aftershocks ngem nakapsuten isu a saanen a nadnadlaw dagitoy.#


text:
STA. MARIA, Ilocos Sur – Nabagsol ni Francis Dela Torre y Cabras, 19, estudiante, awanan asawa, residente ti Ag-agrao, Sta. Maria, Ilocos Sur, bayat ti panagmeriendana ken ti dua a kaduana, iti Frank’s burger house iti Brgy. Poblacion Sur, ditoy nga ili.
Napasamak ti pammagsol idi agarup alas 2 ti parbangon idi Marso 4 sadiay Poblacion Sur, Sta. Maria, Ilocos Sur.
Madama ti panagmerienda da Francis Dela Torre y Cabras ken dua a kaduana idi adda dua a di am-ammo a lallaki nga immasideg ket napasamak ti nabara a sinnungbat. Pagammuan immasut ti maysa kadagiti di am-ammo a lalaki iti natirad a banag ken binagsolna iti namin-ano daras ti barukong ken mamitlo a daras ti kannigid a sikigan ti biktima.
Naglibas iti di ammo a direksion dagiti bimmagsol awitda ti igamda.
Naitaray iti Reyes Clinic and Hospital ti biktima para iti pannakaagasna.
Gapuanan ti inum ken di panagkikinnaawatan ti pammagsol.